text:
काज करि रहल अछि. हिटलर बनल जा रहल अछि.
नवका- पुरनका लेख सर्च करु...
दरभंगा एसडीओ केर गुंडागर्दी... पत्रकार के संग करलक दुर्व्यवहार
नीतीश कुमार के सुशासन के माटि मे मिलाबय पर तूलल अछि दरभंगा के किछ अधिकारी. मुख्यमंत्री नीतीश कुमार अपन अफसर सभ के खुला छूट देने छथिन्ह जकर ओ गलत इस्तेमाल करि रहल छथिन्ह. नीतीश राज मे अफसर सभ अपना के सेहो राज्य के मुख्यमंत्री सं कम नहि समझय छथिन्ह.
राज्य मे अधिकारी सभ के दादागिरी के कइटा मामला सामने आएल अछि. मुदा दरभंगा वाला मामला त एकदम सं लोकतंत्र के चारिम खंभा के हिला देबय वाला अछि. अधिकारी तानाशाह जकां
काज करि रहल अछि. हिटलर बनल जा रहल अछि.
काज करि रहल अछि. हिटलर बनल जा रहल अछि.
मामला अछि गणतंत्र दिवस केर दिन के. 26 जनवरी के दरभंगा के लहेरियासराय मे मुख्य समारोह होएत अछि. ई मुख्य समारोह छल नेहरु स्टेडियम ( पोलो मैदान ) मे. समारोह... कार्यक्रम के कवर करय लेल जिला के छोट-पैघ सभ पत्रकार आएल छलखिन्ह.
मुदा दरभंगा के एसडीओ संजय कुमार सिंह के तरफ सं पत्रकार के बैसय के व्यवस्था एकदम कात मे करल गेल छल जतय सं झंडा फहराबय के दृश्य नीक सं नहि देख रहल छल. पत्रकार सभ फोटो लेबय... रिपोर्टिंग के लेल आगां आबि गेलखिन्ह.
एहि सं तमसाएल एसडीओ साहेब सभ पत्रकार के बाहर जाए के फरमान सुना देलखिन्ह. जिला के बुजुर्ग पत्रकार विनोद कुमार जी एकर विरोध कएलखिन्ह त संजय कुमार सिंह हुनका तत्काल बाहर के रास्ता देखा देलखिन्ह.
एसडीओ के बाहर जाए के कहय के टोन एहन छल जेना ओ कोनो पत्रकार सं नहि बल्कि कोनो अपराधी के आदेश सुना रहल होथिन्ह. एहन गंवार अफसर के नीतीश जी केना बर्दाश्त करय छथिन्ह जकरा कनिओ बाजय-भुकय के सलीका तक नहि अछि.
एहि पर सभ पत्रकार विरोध मे ठाड़ भ गेलखिन्ह. मुदा झंडा के सम्मान करैत झंडा फरहाबय तक कात मे ठाड़ भ गेलाह. झंडा फहरएला के बाद सभ पत्रकार समारोह के बॉयकॉट करैत बाहर भ गेलाह.
पत्रकार सभ एहि बारे मे डीएम सं सेहो शिकायत करलखिन्ह मुदा एसडीओ के एतेक दबंगई अछि जे डीएम एहि मामला के बस चुपचाप सुनि के रहि गेलाह. किछ करलाह नहि. कोनो आश्वासन नहि देलखिन्ह. ओना डीएम साहेब सेहो अपनो किछ कम नहि छथि.
एकरा बाद दरभंगा के सभ पत्रकार सरकारी कार्यक्रम के बहिष्कार करय के फैसला करलखिन्ह. आओर अगिला दिन 27 जनवरी के काला दिवस मनाबय आओर विरोध मार्च निकालय के निर्णय कएल गेल.
27 जनवरी के जिला के सभ पत्रकार दरभंगा मे जमा भेलखिन्ह. सभ पत्रकार काला पट्टी लगा कs कर्पूरी चौक सं समाहरणालय तक विरोध मार्च निकलालखिन्ह. एहि मे शहर के आम लोक के सेहो साथ मिललन्हि.
आम लोक के सेहो कहनाय छलन्हि जे हम सभ एहि एसडीओ सं तंग आबि गेल छी. ई अपना सामने ककरो किछ समझबे नहि करय छथिन्ह. लोक सभ सेहो अपन गुस्सा के इजहार करैत मार्च मे शामिल भेलखिन्ह.
विरोध मार्च केर बाद राज्यपाल... मुख्यमंत्री के नाम सं ज्ञापन सौंपल गेल. एकरा संग डीएम... एसएसपी... गृह सचिव सं सेहो शिकायत कएल गेल. हिनकर सभक मांग छलन्हि जे एसडीओ के तत्काल हटाएल जाए आओर कार्रवाई कएल जाए.
एहिठाम इहो फैसला कएल गेल जे जखन धरि एसडीओ के खिलाफ कोई कार्रवाई नहि कएल जाएत संजय कुमार सिंह आओर तालिबानी प्रशासन के खिलाफ आंदोलन जारी राखल जाएत. प्रशासन के खबर के बॉयकॉट कएल जाएत.
काला दिवस के विरोध मार्च के नेतृत्व करलखिन्ह सहारा समय के दरभंगा रिपोर्टर अजय मोहन प्रसाद जी. मार्च मे शामिल होए वाला दोसर पत्रकार मे आजतक के प्रह्लाद कुमार गुप्ता किलूजी... हिंदुस्तान के मदन चौधरी जी... स्टार न्यूज़ के सुभाष शर्मा जी... ईटीवी न्यूज़ के विजय कुमार श्रीवास्तव जी... मौर्या टीवी के रितेश कुमार सिन्हा जी... इंडिया न्यूज़ के शशि मोहन भारद्वाज जी... आर्यन टीवी के चंद्रकांत यादव जी... महुआ न्यूज़ के वरुण कुमार सिंह जी... देश लाइव के अमित कुमार जी... राष्ट्रीय सहारा के नवीन चौधरी जी... विनय कुमार जी... प्रातः कमाल के देवेन्द्र ठाकुर जी...आओर पंजाब केसरी के मुकेश कुमार श्रीवास्तव जी शामिल छथिन्ह.
ई मामला आब दरभंगा सं दिल्ली पहुंचि गेल अछि. दिल्ली के पत्रकार सभ सेहो एसडीओ के एहि करतूत सं आहत छथिन्ह. ओ सभ एहि पर विरोध जता रहल छथिन्ह. जल्दीए दिल्ली मे सेहो विरोध सभा कएल जाएत.
बिहार के मुख्यमंत्री नीतीश जीके सेहो नहि भूलबाक चाही जे आई जे ओ दोसर बेर कुर्सी पर बैसला ओहि मे सभ सं पैघ योगदान पत्रकार के अछि. पत्रकार सभ के हुनका पक्ष मे चलाएल गेल अभियान के कारण ओ फेर सं जीतलाह.
अगर एहने रहत ... अफसर... अधिकारी अंग्रेज जकां बर्ताव करत त फेर हिनको हाल लालू जी जकां भ जाए त एहि मे कोनो अचरज नहि. नीतीश जी अखनो देर नहि भेल अछि. एहन अधिकारी के सबक सीखाउ. नहि त लोक अहां के सीखा देत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


c: text/html

text:
सहरसा। 20 जून।
सहरसा सँ दानापुर के लेल रात्रिकालिन ट्रेन केर परिचालन 22 जून सँ शुरू भ' जायत। ई ट्रेन दीघा ब्रिज के रास्ते पाटलिपुत्र होयत दानापुर तक जायत। पूर्व-मध्य रेल के सीपीआरओ अरविंद कुमार रजक जी कहला कि सहरसा सँ इ ट्रेन राति के 11.35 बजे खुलत आर भोरे 5.40 बजे दानापुर पहुंचत। वापसी म' दानापुर सँ इ ट्रेन भोर 9.25 बजे खुलत आर साँझ म' 6.15 बजे सहरसा पहुँचत। एकर अलावा पूर्णिया कोर्ट सँ रांची के बीच चलाई बला कोसी एक्सप्रेस आर कटिहार-जयनगर के बीच चलाई बला जानकी एक्सप्रेस केर मार्ग विस्तार सेहो कायल जायत। अनुमान अछि इ दुनु ट्रेन वाया सहरसा चलाओल जायत। 22 जून दिन नई दिल्ली स्थित रेल भवन सँ रेलमंत्री सुरेश प्रभु सहरसा-दानापुर एक्सप्रेस के वीडियो कॉन्फ्रेंसिंग के द्वारा हरी झंडी देखेता। सहरसा म' सेहो एहि लेल समारोह होयत, जाहि में मधेपुरा के सांसद राजेश रंजन उर्फ पप्पू यादव ट्रेन क' हरी झंडी देखेता।

robotstxt: allowed

filter: keep


text:
अमित आनन्द, बोधगया। जुलाई १२, २०१५. मैथिली जिन्दाबाद!!
पटना मे आइ रवि दिन १२ जुलाई, २०१५ केँ यूथ क्लब (फ्रेजर रोड, पटना) मे ‘धूमकेतुक लेखन दृष्टि’ विषय पर विचार-गोष्ठीक आयोजन कैल जा रहल अछि। मैथिली लेखक संघ द्वारा एहि आयोजन मे सार्वजनिक आमंत्रण करैत जानकारी कराओल गेल अछि जे धूमकेतु पर श्याम दरिहरे, अशोक, वासुकिनाथ झा, पंचानन मिश्र आ सुभाष चन्द्र यादव अपन विशेषज्ञ-चर्चा करैत वक्तव्य देता। ओतहि दोसर सत्र मे कवि गोष्ठीक सेहो आयोजन कैल जायत जाहि मे दर्जन भरि सँ बेसी कवि-कवियित्रीक सहभागिता अपेक्षित अछि। मैथिली लेखक महासंघक महासचिव (मोबाइल 09334108281) पटना मे संघ द्वारा सदिखन गंभीर विषय पर विचार-विमर्श करबाक परंपरा रहबाक बात कहैत ई कार्यक्रम सेहो ओहि कड़ी मे सँ एक होयबाक भावना रखलनि। विदित अछि जे मैथिली लिट्रेचर फेस्टिवल सनक उच्च मूल्यांकन योग्य कार्यक्रम सेहो मैथिली लेखक संघ पटना द्वारा करायल गेल छल।
हलांकि पटना सँ बाहर संघक योगदान पर कोनो महत्त्वपूर्ण उपलब्धिक उल्लेख कतहु नहि भेटैत अछि, जखन कि मैथिली भाषा, साहित्य एवं भाषिक पहिचानक संग बिहार राज्य मे राजभाषा रूप मे स्थापित होयबाक लेल मैथिली केँ कठोर संघर्षक आवश्यकता अछि, ओहि दिशा मे मैथिली लेखक आ हिनका लोकनिक एतेक महत्त्वपूर्ण संघ केर चुप्पी रहस्यमयी अछि। अरसा बाद चेतना समिति केर जेना नीन्द टूटल अछि, किछु यैह आशा करी जे मैथिलीक महान लेखक ओ संघ केर ध्यान अपन राजनैतिक अधिकार केर दिशा मे सेहो उन्मुख हो आ राज्य केर संरक्षण मे मैथिली फूलय-फलय। मैथिली जिन्दाबादक तरफ सँ कार्यक्रमक सफलताक संग उज्ज्वल भविष्य लेल शुभकामना। (संपादक)


text:
बाल मुकुंद पाठक, पटना । जुलाई २०, २०१५. मैथिली जिन्दाबाद!!
काल्हि रवि दिन मैथिली साहित्य संस्थान – पटना मैथिली आइएएस गुरु डाॅ शेखर झा केँ २०१४ केर सिविल सेवा परीक्षा मे मैथिली विषय सँ उत्कृष्ट परिणाम देबाक लेल सम्मानित कैल गेला अछि। एहि सँ पूर्व चेतना समिति – पटना द्वारा सेहो परसू शनि दिन हिनका सम्मानित कैल गेल छल।
पटना संग्रहालय परिसर मे अवस्थित पटना रिसर्च सोसाइटी मे मैथिली साहित्य संस्थान द्वारा IAS गुरू डाॅ. शेखर झा आ एहि बेर यूपीएससी उतीर्ण छात्र मयंक कुमार झा सम्मानित भेला। एहि अवसर पर मैथिलीक माध्यमसँ संघ लोक सेवा परीक्षाक तैयारी करौनिहार कोचिंग संस्था मंथन, दिल्ली केर निदेशक डाॅ शेखर झा संघ लोकसेवा परीक्षा मे मैथिलीक वर्तमान स्थिति पर प्रकाश दैत कहलनि जे जतेक छात्र मैथिली पढ़ैत छथि हुनका सब लेल ई गौरवान्वित हेबाक बात भेल, ओ कदापि हीनताबोध सँ ग्रसित नहि होइथ। ओ कहला, भारतीय संविधानक अष्टम् अनुसूची मे शामिल भेलाक उपरांत मैथिली केँ जौं कोनो क्षेत्र मे सभ सँ बेसी फायदा भेलैक तँ ओ छैक सब सँ महत्त्वपूर्ण भारतीय सिविल सर्विस केर परीक्षा मे मैथिली विषय राखि सहजहि आइएएस, आइएफएस व अन्य उच्च पद पेबाक सुविधा। आब मैथिली केँ व्यवसायीकरण आवश्यक छैक एहिसँ मैथिली आर आगाँ बढ़त – डाॅ शेखर झा अपन व्याख्यान द्वारा उपस्थित जनमानस केँ बुझबैत रहला।
एहि अवसर पर डाॅ शेखर झा द्वारा बिहार रिसर्च सोसाइटी केँ अपन कोचिंगसँ आबऽवला साल भरिक आमदक 10% देबाक बात सेहो घोषणा केलनि। अंतमे ओ कहलनि जे हम आइ जे छी से आदरणीय शारदिन्दु चौधरी जी केर प्रेरणा सँ छी, हुनकहि कहलाक बाद मैथिली मे सिविल सर्विस परीक्षाक तैयारी करेबाक संस्थानक स्थापना केलहुँ आ आइ परिणाम अपने लोकनिक सोझाँ अछि। कुल ६० छात्र एहि बेर हिनक संस्थान सँ तैयारी शुरु केने छल, जाहि मे मिथिला सहित देशक आनहु राज्य सँ अभ्यर्थी लोकनि सहभागी छलाह। एहि ६० मे सँ ३० छात्र साक्षात्कार तक पहुँचला, मुदा अन्तिम सफलता कुल १५ गोटाकेँ भेटलनि।
डाॅ शेखर झा छात्र लोकनि केँ पुस्तक उपलब्धता लेल सेहो संपूर्ण व्यवस्था अपन निजी योगदान सँ करैत छथि। वक्तव्य केर अंतमे डाॅ झा अपन एहि बेर अपन संस्थान द्वारा १५ केँ ५० बनेबाक भरोस देलनि। एहि अवसर पर कमल मोहन चुन्नू द्वारा प्रतियोगी परीक्षामे मैथिलीक सिलेबस पचास वर्ख पुरान होबाक बात कहला, ओ एकरा अपडेट करेबाक आवश्यकता पर प्रश्न उठौलनि। तत्पश्चात रमानंद झा रमण, कथाकार अशोक, जीएस गुरू राकेश झा द्वारा सेहो टिप्पणीकार विशेष वक्तव्य देल गेल।
एहि कार्यक्रम मे संघ लोकसेवा आयोग परीक्षा मे मैथिली विषय सँ सफलता प्राप्त करैत उत्कृष्ट 223मा रैंक प्राप्त कएनिहार छात्र मयंक कुमार झा केँ सेहो सम्मानित कैल गेल छल। ओ परीक्षा पास करबाक अपन अनुभव आ मैथिली माध्यमे पढबासँ फायदाक बात कहि मैथिलीभाषी लेल एहि सँ नीक आर किछो अन्य सुविधा वा अधिकार नहि हेबाक बात कहलनि। एहि गरिमामयी कार्यक्रमक अध्यक्षता प्रो. हेतुकर झा केलनि आ संचालन भैरव लाल दास द्वारा कयल गेल। दर्शक-श्रोता मे सैकड़ों लोकक उपस्थिति छल।


text:
विदेहक लेखकक
आमंत्रित रचना आ ओइपर आमंत्रित समीक्षकक समीक्षा सीरीज मे अखन धरि अहाँ पढ़लौं-
१. कामिनीक पांच टा कविता आ ओइपर मधुकान्त झाक टिप्पणी
२. जगदानन्द झा "मनु"क "माटिक बासन"पर गजेन्द्र ठाकुरक टिप्पणी
३. मुन्नी कामतक एकांकी "जिन्दगीक मोल" आ ओइपर गजेन्द्र ठाकुरक टिप्पणी
VIDEHA_354
ऐ शृंखलामे आगाँ समानान्तर धाराक किछु गणमान्य कथाकरसँ हुनका नजरिमे हुनकर अपन सर्वश्रेष्ठ ५-५ टा कथा आमंत्रित कएल गेल अछि। कथाकार लोकनि छथि:-
१.कपिलेश्वर राउत
२.उमेश मण्डल
३.राम विलास साहु
४.राजदेव मण्डल
५.नन्द विलास राय
६.जगदीश प्रसाद मण्डल
७.दुर्गानन्द मण्डल
८.रामानन्द मण्डल
ऐ अंकमे प्रस्तुत अछि राम विलास साहुक ५ टा कथा, जइपर हमर समीक्षा अंग्रेजीमे सम्पादकीय पृष्ठ पर अछि।- सम्पादक
राम विलास साहु केर पाँचटा कथा
कथा १
कमतिया हबेली
जानकी घोलाति आ मधुमाछी जकाँ भनभनाइत रस्ता धेने घर जाइ छेली। रस्ते कातमे मदीना दादी बैस किनको बाट जोहि रहल छेली। मदीना दादी झुनकुट बुढ़, सौंसे गामक लोक दादी कहि उद्बोधन करै छैन। नजैर पड़िते मदीना दादी जानकीसँ पुछि देलखिन-
"जानकी केतए-सँ अबै छहक। एकटा काज कऽ दाए तखन जइहह।"
जानकी बजली-
"दादी एकटा की दू-चारिटा कऽ देब मुदा घरपर कियो नइए आ ओसरापर चिल्हकाकेँ सुता कऽ गेल छेलौं। बहुत अबेर भऽ गेल, कनैत हएत।"
मदीना दादी बजली-
"हइ, तूँ बड़ हड़बड़िया छह, एतेक देर तोरा कोनो चिन्ते ने छेलह आ हम टोकि देलियह तँ हड़बड़ी लगि गेलह! हमरो घरपर कियो नइए, हमरा चाह पीबैक मन भऽ गेल। चुल्हिपर पानि खोला दूध दऽ चाहक पत्ती देलिऐ, चीनीक डिब्बा खोलि जखन चीनी दैतिऐ तँ चीनीए नहि। लेधुरिया सभ डिब्बा खोलि सभटा चीनी खा गेल। तूँ कनी चुल्हबा दोकानसँ दू टकाक चीनी लाबि दाएह। चाह बनिते अछि हमहूँ पीब आ तोहू पीबि लिहह।"
जानकी बजली-
"दादी, दोकान दूर अछि हम अपने ऐठीम जाइ छी चिल्हको लऽ लेब आ चीनीओं नेने अबै छी, तखने बैस गप्पो करब आ चाहो पीब।"
मदीना दादी निराश नइ भऽ आश भरल नजैरसँ निहारैत बजली-
"जा तूँ कोनो कम गहींरगर छह।एके तीरे दूटा शिकार करए चाहै छह।"
जानकी रमकैत-दमकैत घर दिश विदा भेली। घरसँ दूरे छेली कि चिल्हकाकेँ कनैक अवाज सुनली। अवाज अकानिते दुलकी दैत आँगन जाधैर पहुँचली ताधैर चिल्हका कनैत फफचीहारि काटि, उनैट-पुनैट ओसारसँ निच्चा आँगनमे गिर गेल छल। हाँइ-हाँइ नूनू बौआ कहि जानकी कोरामे लऽ छातीसँ सटा दूध पीबए लगली। चिल्हका दूध पीबिते अलिसा गेल। कागतक टुकड़ीमे चीनीक पुड़िया बना एक हाथमे लऽ चिल्हकाकेँ कोरामे सम्हारि-पकैड़ मदीना दादीक घर दिश विदा भेली।
मदीना दादी चुल्हिपर कखनो चाहो निहारैत आ कखनो रस्तोपर नजैर दौड़बैत रहैथ जे जानकी कखनी चीनी लऽ कऽ आएत जे चाह बनत।
जानकीकेँ कनी देरी भेलासँ चुल्हिपर चाहो उधिया-उधिया अधजरू भऽ गेल। मदीना दादी आश लगौने ने अगुतेली आ ने घबड़ेली। ओ जनै छेली जे जानकी चिल्हकौर छी चिल्हकाक लटारममे लगि गेली।
मदीना दादीक मन खुद-बुद होइते छेलैन कि जानकी हहाइते पहुँचली आ बजली-
"दादी की कहू, कनियोँ अँगना जाइमे देरी होइतए तँ हमर चिल्हका प्राण तियागि दइतए। ओकरे सम्हारैमे लटारम भऽ गेल, तँए देरी लगल।"
मदीना दादी बजली-
"से तँ तूँ बड़ होशियारि-सुतिहारनी छह। जे मनमे ठानै छह से कए कऽ दम मारै छह। लाबह चिल्हकाकेँ हम पकड़ै छी, तूँ चाहमे चीनी दऽ छानि दूटा गिलासमे नेने आबह। चाहो पीअब आ गप्पो करब।"
जानकी चुल्हिपर चाह देखलक तँ ओ खदैक-खदैक कऽ अधजरू भऽ गेल छल। सुगन्धो चहाइन-चहाइन, जल्दीसँ तीन-चारि चुटकी चीनी दऽ हिला-मिला कऽ उताइर दूटा गिलासमे लऽ मदीना दादी लग एली।
एक गिलास मदीना दादीकेँ आ दोसर गिलास अपने लेली। चाह तँ जरि कऽ जराइन भऽ गेल छल मुदा पीबैमे सुअदगर रहइ। दू-चारि घोंट लैत मदीना दादी जानकीकेँ टोकलखिन-
"जानकी तूँ तखनी केतए-सँ अबै छेलहक से तँ नै बजलह?"
जानकी बजली-
"दादी, की कहू! अपन हारल, हाथतर गेने कहैमे अपने संकोच होइए। मुदा हिनका नै कहबैन से उचित हएत। जा कहब नै ता समाधानो केना हएत। बहुत दिनक बाद मालिकक हबेली गेल छेलौं।"
बिच्चेमे मदीना दादी बजली-
"की कोनो पैघ बात वा काज छेलए की?"
जानकी बजली-
"दादी, हमरासँ तँ बेसी अनुभव हबेलीक अहींकेँ हएत।"
मदीना दादी बजली-
"हबेलीकेँ तँ हम आब नाओं चर्च नै करै छी। ओकरे मारल तँ तीन पीढ़ीसँ दुख काटि रहल छी। पहिने तूँ कहऽ ने जे हबेली किए गेल छेलह?"
जानकी बजली-
"दादी, अहूँ खैन-खा कऽ हमरेपर लगल छी। कहुना छी तँ गामक मालिकक हबेली छी किने, जँ कनियोँ बाजबमे हुसि जाएब तँ गामोमे ने बास हुअ देत।"
मदीना दादी बजली-
"तोरा ने डर होइ छह, हम तँ हबेली कहियो ने मानलिऐ आ ने मानै छिऐ। ओइसँ नीक तँ गामक गरीब-दुखिया जे जाइते मातर टुटलोहो ओछाइन बिछा आदरसँ बैसा कऽ हाल-चाल पुछबो करैए आ एक गिलास पानि-चाह पीआ कऽ विदा करैए। दुखो-सुखक धड़ीमे सोझहा आबि मदैत करैए। मुदा जेकरा तूँ हबेली कहै छहक आ आनो सभ कहै छै तेकरा हम कमतिया बुझै छी।"
जानकी बजली-
"से केना दादी! जे गामक मालिक जमीन्दार छैथ ओ कमतिया केना भेल?"
मदीना दादी बजली-
"तूँ बुझबहक केना, तोहर उमेरे की भेलह हेन। ओ की गामक डीहबासू छी। ओ तँ बाहरसँ आबि गाममे बसि कऽ सबहक जमीन हरैप जमीनदार बनि गेल आ गामक लोककेँ गुलाम जकाँ दिन-राति खटबए लगल। जेतेक शोषण आ दुख ने कमतिया सभ समाजक लोककेँ देलकै जे समाज टुटि छिड़िया गेल। तेकर नाम तोँ ऊँचगर करै छह, तोरा अखनी परिचय नै लगलह हेन।"
जानकीक मोनमे जिज्ञासा बढ़लै आ अचरज सेहो भेलै तखने मदीना दादीसँ पुछि पड़ली-
"दादी नै बुझलौं कमतिया हबेलीक किरदानी। कनी फरिछा कऽ बता दिअ।"
मदीना दादीक मनमे जेना उमकी एलैन तहिना उमकैते बजली-
"तूँ बुझबहक केना! भरि दिन तँ अपन दुख-धन्धामे लगल रहै छहक, ओइसँ जे समय भेटै छह तँ फहरदवाल मारि ऐ अँगनासँ ओइ अँगना गाल बजबै छहक। कहियो ई भेलह जे गामक बुढ़-बुजुर्गक लगमे बसि गामक बितलाहा दिनक चर्च करी आ ओहन-ओहन बातक कान धरी जे आगू काज देत।"
जानकी बजली-
"दादी, जहियेसँ होश आ बोध हएत तहियेसँ ने सीखब-बुझब। एतेक दिन तँ गरीबीए-मे दिन काटलौं, अखैन धीए-पुतामे ओझराएल रहै छी। जहियासँ हबेली छोड़ि दुनू परानी अपन काजकेँ गहि कऽ पकड़लौं तहियासँ महड़ा भादोकेँ खाइ छी। घरबला छह मास घरक काज करैए आ छह मास परदेश कमा लबैए, तँए दू सेर अन्नो देखै छी आ दूटा रूपैओ।"
मदीना दादी बजली-
"हबेलीक काज किए छोड़ि पड़ेलह?"
जानकी बजली-
"की कहबैन दादी, जाबे हबेलीक काज करै छेलौं ताबे पेटो ने भरए। काजक मजूरीबला काज कम, बेगारीए बेसी खटै छेलौं। दुपहरिया लगा कऽ दुनू परानी खटै छेलौं आ बोइन तँ दूर रहए, पनपिआइयो ने भरि बुत्ता भेटै छेलए। खेतीक काज करै छेलौं तँ बोइनो ऐ सालक पौंरुका, पौंरुकाबला बोइन तेंसरा झझमझेसँ दइ छेलए। कहियो भाभंस नै भेल जे दुनू साँझ चुल्हि पजारितौं।"
मदीना दादी बजली-
"आइ किए, कथी-ले कमतिया ऐठीम गेल छेलहक से ने कहह।"
जानकी बजली-
"दादी, अहाँसँ छाम की। हमरा तँ मन जरैए। जँ अहाँकेँ कहब तँ सुनिते अहूँकेँ देहमे आगि नेसि देत।"
मदीना दादी बजली-
"तूँ की कहबह कमतियाक किरदानी, हम तँ सभ खेल-बेल देखने-भोगने छी आ देह लगा मारने छी। मुदा बताबह ने तोरा की भेलह।"
जानकी बजली-
"दादी, पौंरुका साल अखाढ़-सौनमे हबेलीबला मालिक दुहारिक माटि बुझू खाए गेल। भोरमे अन्हरौखे आबि निहोरा करैत कहै लगल जे हमर खेत अफारे रहि जाएत। गोरहा खेत छी कहुना धनरोपनी कऽ दएह। चास नहि लगत तँ बास केना हएत। सुनि हमरो मन ढलि गेल। हमर घरबला हर जोति गजार-कादो करए आ हम किछु बोनिहारक संगे धनरोपनी कऽ देलिऐ। एक दू दिन नै दुनू परानी बीस दिन खटि देलिऐ। बीस दुनी चालीस पेसरी बोइन भेल। माने पाँच मन भेल। पाँच मनमे तीन मन तँ कहुना कहि-सुनि देलैन मुदा दू मन धान अखन धरि नै देलक। सालसँ बेसी भऽ गेल। एक तँ आसीन-कातिक मास अहुना सालक तेरहम मास होइए, तहुमे एतेक रास पाबैन-तिहार...। खर्चे-खर्च...।
घरबला बाहर कमाइले जाएत। सोचलौं हबेलीमे दू मन धान कमाएल बोनि अछिए, आनि कऽ एक पसेरी धान चूड़ा-ले ताड़ि देबै आ एक पसेरी धान भाड़ि-ताड़ि कऽ मुरहीक चाउर बना लेब। हाथे मुसरे चूड़ा कुटि लेब दोसर दिन मुरही भुजि देबै जे घरबलाक बटखर्चा दऽ देबइ। जे धान बँचत तेकरा उसैन सुखा कुटि लेब। ओइ चाउरसँ कातिक खेप जाएत।"
मदिना दादी बजली-
"की भेलह, देलकह आकि नै देलकह?"
जानकी बजली-
"की कहूँ दादी, कोनो की एक दिन बोइन-ले हबेली गेलौं हेन। जाइत-जाइत टॉंग टुटि गेल। बोइन जोखैमे घिघरी कटबैए। अखैन तक नै देलक। जखन जाइ छी तँ बेगारीए काज अढ़ा दइए। कहु ने हम अपने चिल्हकौर छी। सक-बुत्ता लगबे ने करैए, केना भिरगर काज कऽ देबइ। अही खातिर हमर घरबला आनठाम काज करैए मुदा हबेलीक काज नै करैले जाए चाहैए।"
मदीना दादी बजली-
"आब तूँ बुझि गेलह, बोइन आनैमे तेरह डिबिया तेल जरि जेतह। हमरो घरबला ऐ कमतिया हबेलीक अढ़ौती आ बेगारी खटैत-खटैत दुनियाँसँ चलि गेला। एक मन मरूआ आ दू मन धान कर्जामे नेने रही तेकर सुदिक सुदि जोड़ि कऽ कर्जे तरमे दस कट्ठा चौमास आ दू कट्ठा बासडीहो लिखा हरैप लेलक। ई जे हमर डीहबास देखै छहक से सरकारीए परती छिऐ। घरबलाक मुइला पछाइत जखन बास डीहपर सँ भगा देलक तखन हमर दुनू बेटा माथपर छिट्टामे माटि उघि-उघि भरि कऽ बाँस-खुट्टा ऐ समाजसँ मांगि-चांगि कऽ घर बनौलक आ हमहूँ बुढ़ारीमे राति दिन संग देलिऐ। दुनू बेटा कमतिया हबेली आइ धरि घुमि नै गेल। काजे ने एतेक सीखौने छी जे कहियो बैस नै खाइए। काजक लूरि रहने काजे चढ़ल रहैए। तूँ हबेलीक फेरमे लगले छह।"
बिच्चेमे जानकी बजली-
"दादी, हम कमेलहा बोइन नै छोड़बै। हमरोसँ सूदिक सूदि जोड़ि नेने अछि। आइ जँ हमहूँ कहिये देलिऐ जे बोइन राखू दू मनक तीन मन असूल कऽ लेब, अहाँक अन्नो-पानि दुना-तिगुना बढ़ि जाइए आ गरीबक बोइन जे छह मास, साल भरिक पछाइत देबै तँ ओकर सूदि नइ हेतइ। हमहूँ सूदि लगा कऽ लेब।"
मदीना दादी बजली-
"सुना कऽ कहलहक की नहि?"
जानकी बजली-
"सुना कऽ! चिकैर कऽ कहलिऐ। जहाँ ने कि सुनलक कि जेना बिढ़नी कटलापर लोक छिटपिटा उठैए तहिना छिटपिटा लगल। मुदा किछु कहैक साहस नै भेलइ। जँ किछु बजितए तँ समाजसँ दस बेकतीकेँ बजा पानि उताइर दैतिऐ।"
मदीना दादी बजली-
"साँझ पड़ि गेल। छोड़ह अखैन हबेलीक गप-सप्प। जेते काल ओझराएल रहब तेते काल घरक काज पाछु पड़ि जाएत। सौंझुका पहर बीतल जाइए, पहिने घरमे साँझ-बाती देखा लइ छी।"
जानकी बजली-
"दादी, हमहूँ जाइ छी साँझ-बाती दइले। अबेर भऽ गेल। चिल्हको सम्हारब आ भानस-भात करब। काजपर सँ घरबला अबै छैथ तँ सबेरे खा कऽ सुतै छैथ। मुदा कमतिया हबेलीक किरदानी कहियो फलिसँ सुना देब।"
मदीना दादी बजली-
"कहियो किए बजलह, आइ अबेर भऽ गेल आ अखन गपक बेर नै काजक बेर छी तँए, अखन तहूँ जा काल्हिये दुपहरियामे अबिहह फलिसँ सभ गप सुना देबह।"
मदीना दादीकेँ गोर लागि जानकी अपन घर दिस विदा भेली। कमतिया हबेलीक किरदानी बुझैक जिज्ञासा मनमे बढ़िये गेल छेलैन। मनमे होइत रहैन जे कखनी राति बितत जे काल्हि दुपहरमे दादी लग जाएब। सभ काज सम्हारि भानस-भात कऽ पतिकेँ खीआ अपनो खा कऽ सुति रहली। भिनसरे उठि हाँइ-हाँइ काज कऽ पनपिआइ आ खेनाइ बना काजसँ निवृत्त भऽ गेली। चिल्हका नेने दुपहरियेमे दादी लग पहुँचली।
मदीना दादी नहा-खा हुक्कामे चिलम बोझि सोंट मारि सुनगबै छेली। दादी जानकीकेँ अबैत देख बजली-
"कनियाँ, पुबरिये ओसरापर बैसह। किए तँ तोरा कोरामे चिल्हका छह एतए बच्चाकेँ हुक्काक धुइयाँ लगि जेतह। हमहूँ उठि कऽ पुबरिये ओसरपर अबै छी। अखैन कोनो काजो नहियेँ अछि। निचेनसँ गप-सप्प करब।"
जानकी बजली-
"दादी, अहाँ ने काजसँ निचेन छी मुदा हम तँ असगरूआ छी, बहुत काज पछुआएल अछि। तोहूमे अपने परदेश जाइबला छैथ। हुनको ओरियान करए पड़त। हम तँ कमतिया हबेलीक किरदानी जनैले अहाँ लग एलौं हेन। काल्हि ने हमरा आ ने अहाँकेँ समय रहए जे बता दइतौं।"
मदिना दादी बजली-
"चटपट नै करह कनियाँ, पहिने कनी हुक्का पीअ दएह तखन निचेनसँ गप करब।"
मदीना दादी जोर-जोरसँ सोंट मारि हुक्का पीबए लगली। चिलमक कंकर जरि गेल तखन हुक्का मोख लग गड़ लगा ठाढ़ कऽ पुबरिया ओसारपर आबि चटकुनी बिछा बैसली।
दुनू गोरेमे चौबगलीक गप-सप्प शुरू भेल। जानकी चारू कातक गपक भूमिका बान्हि कमतिया हबेलीक केन्द्र बिन्दु बना मदीना दादीसँ पुछि देलखिन।
मदीना दादी बजली-
"जखन भागवतक कथा जकाँ कहबह तँ सुनबहक तँ मुदा एक कानसँ सुनबहक आ दोसर कानसँ बोहि जेतह। से नहि तँ तपसी जकाँ धियान लगा सुनबहक तखने किछु जानबो करबहक आ हमरा मुइला पछाइत गाममे तोहू ने दादी हेबहक, जेना आइ हम छी। गाममे केहेन-केहेन कारनामा सभ भेल मुदा लोक सहैत रहल, ने कियो बुझैले तैयार आ ने कियो विरोध केलक। मुदा आजुक दिन किछु बदैल गेल आ लोकोमे विचारो बदललैए। जे नजायजकेँ विरोध करए लगलैए। तैयो समाजमे पछुआएलकेँ मौजरे केतेक छै जे विरोध करत। अखनेा गरीब लोकक डेग-डेगपर शोषण होइ छै आ ओ देह लगा सहैत रहैए, ओकर संगो दइबला कियो ने तैयार होइ छइ।"
कनखरल जानकी बिच्चेमे पुछि देलखिन-
"दादी, की गरीबक मुँहमे बोली नै छै, की विवेकक कमी छै जे एतेक दुख सहितो शोषित होइए। आखिर एकर कारण की अछि?"
मदीना दादी जोरसँ हुंकार भरैत बजली-
"सुनह तेकर कारण कोनो एकेटा छै जे झब-दे कहि देबह। बहुत रास कारण छै। एकरा लग महाभारतो फेल अछि। मुदा हमरा जे बुझल आ अनुभव कएल अछि तेकर एकटा अंश कहै छिअ। पहिने- राजा महाराजाक शासन चलै छेलै हुनका सबहक कानून बड़ कठोर! छोट-छोट गलती करैबलाकेँ नमहर-नमहर सजा भेटै छेलइ। लोक ओइ कठोर दण्डक डरसँ विलाइ बनल रहै छल। खेतक मलगुजारी बड़ करगर छेलइ। जइ साल उपजा होइ छेलै तइ साल तँ कहुना लोक मलगुजारी दइये दइ छेलै मुदा जइ साल रौदी वा दाही होइ छेलै तँ मलगुजारी चुकता नै कऽ पबै छेलइ। पहिने खेतीक अलावा ने दोसर कोनो साधन छल आ ने कोनो रोजगार, जइसँ लोक कमा कऽ पेट भरैत। गामक गाममे भुखमरी होइ छेलइ। गरीब लोक सभ बाल-बच्चा आ अपन घर-परिवार छोड़ि ढाका-मुंगेर, मोरंग कमाइले चलि जाइ छल। गामक जमीनदार कर्जे तरमे गरीबक सभटा जमीन लिखा हड़ैप लेलक। मलगुजारी नइ देलापर राजा सेहो खेत सभकेँ निलाम कऽ लइ छल। ओ जमीन सभ अपन लगुआ-भगुआ सभकेँ दऽ दइ छल। ओही निलामीबला जमीनक जागीर बना केतेको जमीनदार बनल। किछु लोक मुंशी-मनेजर आ शर्कलक हाकीमसँ मिलि कऽ गरीब आ किसानक जमीन जे निलाम होइ छेलै ओ कनी-मनी रूपैआ दऽ अपना-नामसँ जमीनक पट्टा बना लइ छेलइ। ऐ तरहेँ मिथिलाचंलक मूलवासी गरीब भऽ गेल। बहुतो डीहबासु सभ भूमिहीन बनि बिलैट गेल। जे जमीनबला छेलै से गरीब मजदूर भऽ गेल आ बाहरसँ आबि कमतिया सभ जमीनदार भऽ गेल। ओ सभ अपन-अपन कामत बना रहए लगल। ऐठामक भूमिहीन मजदूर पेटक खातिर कमतिया सबहक खेतमे मजदूरी, बेकारी, नोकरी-चाकरी करै छल। कमतिया सबहक धिया-पुता पढ़ि-लिख आनठाम हाकिम-हुकाम बनि शहरमे रहैए आ कामतक जमीनक उपजासँ नेहाल भऽ गेल। तैयो संतोख नै भेलै। ऐठामक गरीब-मजदूरकेँ कर्जेतरे बेगारी खटैत-खटैत कहियो पर नइ भेलै जे विरोध करितै। जखन देश अजाद भेल तेकर किछु बर्खक पछाइत गरीब-मजदूरक यूनियन बनलै। कम्युनिष्ट पार्टीक लोक सह देलकै। गामे-गाम कमतिया सबहक जमीनपर लाल झंडा गारि डंका बजा-बजा चुनौती देलकै। खेतक उपजाकेँ लूटिस करौलक। तखन किछु कमतियाकेँ कमेदाममे जमीन बेचए पड़लै। मुदा जे कमतिया अपना सबहक समाजमे हिल-मिल रहए लगल ओ सभ कोठा-सोफा बना डीहबासु भऽ गेल। मुदा चालि-चलैन पूर्णत: नै बदललै। कहबी छै- चालि, प्रकृति आ बेमाए ई तीनू मुइने जाए। लोक सभ जे कहौ मुदा हम तँ सभ दिन कमतिया कहलिऐ आ अखनो कहै छिऐ। तूँ सभ ने धनिक आ कोठा-सोफा देख हबेली कहै छहक।"
बिच्चेमे जानकी बजली-
"दादी, अहाँक बात सुनि बहुत जानलौं मुदा अहाँ कमतिया कहै छिऐ आ हम हबेली कहै दिऐ, तखन दुनू जोड़ि कऽ कमतिया हबेली बाजब नीक नै हएत की?"
मदीना दादी बजली-
"बजबाक लेल मुँहक कोनो भाड़ा-खर्चा लगै छै, जे मन हुअ से बाजह मुदा उचित बुझि बाजबह तखन ने समाजोक लोक सीखत। इएह उनटा-पुनटा भेने ने आइ मिथिलाक लोक आनठामसँ बेसी गरीब अछि। जेकर सुधि आइ धरि कियो ने लेलक।"
ऐ रचनापर अपन मंतव्य editorial.staff.videha@gmail.com पर पठाउ।


text:
फोन
सावित्री भोरेसँ चिन्तित छलीह। दू दिनसँ बेटासँ कोनो गप नै भेल छलैन्हि। बेटा रमेश बंगलौरमे इंजीनियर छलाह।हुनका फुरसति कम होईत छलैन्हि। तैं ओ गाम नै आबैत छलाह। माता पिता सालमे एक दू बेर बंगलौर प्रवास क' कए हुनकासँ भेंट क' आबैत छलखिन्ह। मुदा फोन पर प्रतिदिन एक बेर गप भ' जाईत छलैन्हि। जहिया गप नै होइन्हि तहिया माताजी चिन्तित भ' जाईत छलखिन्ह। पछिला दू दिनसँ नै रमेशक फोन आएल छल आ नै ओ माएक फोन उठबै छलाह। तैं माए एते चिन्तित छलीह। ओ रमेशक बाबूकेँ कहलखिन्ह जे एक बेर फेरसँ फोन लगबियौ ने। ओ फेरसँ फोन लगा क' सावित्रीक हाथमे फोन द' देलखिन्ह। ऐ बेर रमेश फोन उठा लेलक। मुदा फोन उठबिते माएसँ कह' लागल जे दू दिनसँ आफिसक काजसँ अलगे परेशान छी आ अहाँक फोनसँ अलगे। माए कहलखिन्ह जे बउआ कमसँ कम एक बेर रोज अपन समाचार बता देल करू तँ हम निश्चिंत रहब। अहाँ परदेसमे रहै छी ने। पुत्र कहलखिन्ह जे नो न्यूज इज गुड न्यूज होइत छै से नै बूझै छिही। ई छुछका मोह देखेनाइ बन्न कर आ फोन राख। एखन ऊपरसँ टीम आएल छै आ बड्ड काज अछि। ई कहैत ओ फोन काटि देलक। माएक मुँह अप्रतिभ भ' गेलै। मुदा ओ अपन भावनाकेँ सम्हारैत फोन अपन पतिकेँ घूमबैत बाजलीह जे बउआ नीके छथि। हम हुनकर आवाज सुनि लेलियैन्हि। ई फोन बड्ड नीक होईत छै। जँ ई नै रहितै तँ बउआक कुशल क्षेम कोना बुझितौं। ई कहैत ओ भनसाघर दिस नोरियाएल आँखिये बढ़ि गेलीह।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 24 फ़रवरी 2012
कलि स दोस्ती अहांके गुल स अहंक याराना अछि ,,
हमर ख़्वाब तू आसमान स उंच भ जो ,
हमरो आय अपन हौसला कनी आजमायक अछि ,,
साकी तू बस पियेने जो वजह नय पूछ पीये के ,
सबहक दर्द अपन अपन सबहक अपन अफसाना अछि ,,
एक चूक भेल की तोहर ऩजइर स उतैर गेलौ ,
ऐना छौ तोहर आएंख की अदब के पेमाना अछि ,,
ख़ामोशी तन्हाई नाकामी रुसवाई ,
'निशांत ' भेटलौ तोरा मोहबत के नजराना अछि ,,,,


text: पटना। कहियो देश मे सबसे बेसी वोट ल कए संसदक दुहारि पर दहाडबा लेल विख्यात लोजपा अध्यक्ष रामविलास पासवान चुनाव हारलाक महज एक साल बाद संसद पहुंचला, मुदा पिछला दुहारि स। सूत्र क कहब अछि जे प्रधानमंत्री मनमोहन सिंह एहि मास मे कहियो अपन कैबिनेटक विस्तार करताह, जाहि मे रामविलास पासवान कए कोनो मंत्रालय देल जा सकैत अछि। राजनीति पंडितक चाहे एकरा रामविलासक पिछला दुहारि स कांग्रेस मे जेबाक प्रयास कहथि, मुदा पासवानक मंत्री बनबा स बिहार खुश अछि। रामविलासक छवि बिहार मे काज करनिहार नेताक रहल अछि, रेल आ दूरसंचार मंत्रीक रूप मे ओ बिहार लेल बहुत किछु केलाह। आशा अछि जे आगू सेहो विकासक मामला मे ओ नीतीश कए टक्कर देताह। ओना विरोधी क कहब अछि जे हुनका लेल कांग्रेस मे पार्टीक विलय मुश्किल छल, मुदा सरकार मे शामिल भ ओ बिहार मे कांग्रेस कए मजबूत क सकैत छथि। दोसर कात कांग्रेस रामविलास कए सरकार मे आनि बिहार मे एक तीर स दू टा निशाना साधि सकत। एक कात ओकरा मीरा कुमारक संग-संग पैघ दलित नेता भेटत जाहि स दलित क संग-संग मुसलमान कए अपना दिस अबनबा मे सफल होएत आ दोसर लालू आ पासवान मे बनल गठजोड टूटत, जे कांग्रेस लेल राज्य मे मजबूत हेबा मे रोडा अछि। कारण चाहे जे हुए मुदा एतबा त जरूर अछि जे कैबिनेट मे बिहार स रामविलास पासवान क मौजूदगी बिहार क संग भ रहल नाइंसाफी कए रोकबा मे सहायक होएत।


text: पटना। राज्य सरकार पटना जिला क बिहटा उपडिवीजन मे 500 एकड़ जमीन आइआईटी क लेल हासिल क लेलक। राज्य क राजधानी स 40 किमी दूर बिहटा क नजदीक अमराहा, दयालपुर आ बिलावरपुर मे एहि जमीन कए हासिल कएल गेल। पटना क आईआईटी अगस्त 2008 स पटना पॉलिटेक्नीक में शिफ्ट कएल गेल कैंपस मे काज करि रहल अछि। ओत दो बैच मे लगभग 200 टा छात्र अछि। आईआईटी राज्य सरकार स अनुरोध केने छएल जे आवंटित भूमि पर दीवार क निर्माण कएल जाए, जेहि स भविष्य मे कोनो तरहक परेशानी नहि हुए। आईआईटी क भरोसा अछि जे नव कैंपस अगिला दो-ढाई साल मे बनि कए तैयार भ जाएत।


text: पटना। बिहार सरकार राज्य क दियारा क्षेत्र मे नदी क रास्ता होबै वाला अपराध पर काबू पेबा लेल एहि ठाम नदी थाना योजना कए मंजूरी द देलक। मंत्रिमंडल क बैठक मे बगहा, नौगछिया, सुपौल, पटना आ दरभंगा मे नदी थाना खोलबाक मंजूरी प्रदान केलक। पुलिस क कहब अछि जेपांच नदी थाना खुललाक बाद अपराधी क लेल सुरक्षित मानल जा रहल दियारा क्षेत्र मे हुनकर खिलाफ मुहिम चलेबा मे मदद भेटत। बिहार क पुलिस महानिदेशक आनंद शंकर कहलथि जे नदी थाना क निर्माण नदी क कछैर मे होइत आ ओतहि पुलिसकर्मी क रहबा लेल आवासीय सुविधा सेहो मुहैया कराउल जाएत।


text:
नरपतगंज । बिहार मे अपन पहिल चुनावी सभा कए संबोधित करैत प्रधानमंत्री डॉ मनमोहन सिंह कहला अछि जे बिहार मे विकास गति बहुत कम अछि।
राज्य क विकास क लेल केन्द्र सरकार द्वारा मुहैया कराउल गेल राशि कए राज्य सरकार आम आदमी तक नहि पहुंचा सकल। ताहि लेल जतए अन्य राज्य तेजी स विकास करि रहल अछि, ओतही बिहार क प्रगति बहुत सुस्त अछि। ओ कहला जे जतए केन्द्र सरकार द्वारा देल जा रहल रकम जनता तक पहुंचल, ओतए राज्य सरकार जनता कए गुमराह केलक। केन्द्र सरकार क योजना कए एहि तरह स पेश केलक जे ओ राज्य सरकार क योजना हुए।
प्रधानमंत्री कहला जे इ बहुत अफसोस क गप अछि जे आजादी क 63 साल बाद बिहार देश क सबस पिछड़ल क्षेत्र मे एकटा अछि। आइ सेहो एहि ठामक 50 फीसदी स बेसी आबादी गरीबी रेखा स नीचा अछि। राज्य मे कोनो पैघ उद्योग नहि अछि। केन्द्र क यूपीए सरकार पिछला छह साल मे कईटा एहन योजना शुरू केलक अछि जे खास तौर पर देश क पिछड़ल क्षेत्र क विकास क लेल अछि, मुदा राज्य सरकार क लापरवाही क कारण एहि स्कीम क पूरा फायदा लोक तक नहि पहुंच पाबि रहल अछि।
प्रधानमंत्री कहला जे बिहार सरकार रकम क इस्तेमाल ठीक तरह स करिते त काफी सुधार भ गेल रहिते। राज्य सरकार क फर्ज बनैत अछि जे ओ केन्द्र स भेटल राशि क सही इस्तेमाल करे। प्रधानमंत्री कहला- हमरा अफसोस क संग कहए पड़ि रहल अछि जे बिहार सरकार अपन एहि फर्ज कए पूरा नहि केलक अछि।
प्रधानमंत्री कहला- हम लगातार इ कोशिश केलहुं जे बिहार मे प्रगति क रफ्तार तेज हुए। बिजली, सड़क, सिंचाई जइसन क्षेत्र क विकास क लेल बिहार कए एकटा विशेष पैकेज क तहत सब साल एक हजार करोड़ टका देल जा रहल अछि। एहि तरहे एहन धरि छह हजार करोड़ देल जा चुकल अछि। बैकवर्ड रीजन ग्रांट फंड क तहत बिहार कए 36 जिला कए हुनकर खास जरूरत क लेल सहायता राशि देल जा रहल अछि। एहि स बिहार क स्वरूप बदलि सकैत छल। एहि ठाम सेहो बिहार सरकार अपन जिम्मेदारी ठीक तरह स नहि निभेलक।
प्रधानमंत्री कहला जे केन्द्र सरकार समाज क समुचित विकास क लेल मनरेगा, राष्ट्रीय ग्रामीण स्वास्थ्य मिशन, सूचना क अधिकार कानून, शिक्षा क अधिकार कानून आ राष्ट्रीय खाद्य सुरक्षा मिशन जइसन कईटा कार्यक्रम लागू केलक अछि। एकरा लागू करबा मे राज्य सरकार खास दिलचस्पी नहि देखेलक। इ एकटा पैघ वजह रहल जाहि स राज्स क विकास नहि भ रहल अछि।
जदयूक नाम लेने बिना प्रधानमंत्री कहला जे किछु एहनो दल अछि जे अपना कए धर्मनिरपेक्ष कहैत अछि मुदा सत्ता मे रहबा लेल एहन ताकत क सहारा लैत अछि, जे समाज कए बांटबाक राजनीति करैत अछि। एहन ताकत मंदिर-मस्जिद क नाम पर दंगा-फसाद करबैत अछि। एहन दल स सावधान रहबाक जरूरत अछि। ओ कहला जे पिछला बीस साल मे अहां सब गैर-कांग्रेसी दल कए बिहार मे सरकार बनेबा क मौका दैत रहलहुं अछि। एहि बेर कांग्रेस कए मौका दी, ताकि हम बिहार क प्रगति क लेल मेहनत स काज करि सकी।


text:
जागि रहल अछि चेतना समितिक पूर्व जोश आ होश!!
काल्हि मिथिला भवन पटना मे मैथिली-मिथिलाक लब्धप्रतिष्ठित संस्था आ कोनो समय मे मैथिली क्रान्तिक संस्थापना कएनिहार बुद्धिजीवी-समाजसेवी-विद्वतजनक समूह केर परिचायक ‘चेतना समिति – पटना’ अपन ६१म वर्षगाँठ मनौलक। एहि अवसर पर प्रमुख अतिथि उच्च न्यायालय पटनाक धरणीधर झा अपन मातृभाषा आ भाषिक पहिचान सँ भेटल संवैधानिक-विधिक सम्मान पर सभाकेँ संबोधन केलनि। ओ चेतना समिति पटनाक निरंतर प्रयास केर सराहना करैत मैथिली लेल पटनाक भूमि सदिखन अग्रसर रहल आ आगामी समय मे आरो महत्त्वपूर्ण योगदान देत ताहि पर विश्वास प्रकट केलनि।
हालहि संपन्न एक कार्यक्रम मे चेतना समितिक अध्यक्ष विजय मिश्र बिहार मे मैथिली केँ दोसर राजभाषा बनेबाक माँग केलनि आ संस्था एहि दिशा मे समुचित प्रतिनिधित्व करैत राज्य मे मैथिली केँ सम्मान दियायत। विदित हो जे मैथिली केँ राष्ट्रीय भाषा केर सूची अष्टम् अनुसूची मे शामिल करेबाक लेल चेतना समिति अहम भूमिका निर्वहन केने छल। मैथिली साहित्य केर इतिहास सँ लैत लिपि, पाण्डुलिपि, शिलालेख, दस्ताबेज सहित अनेको शोधमूलक कार्य मे एहि समिति सँ आबद्ध महान पुरोधा आ विद्वत् समाज काज केने छलाह, जेकर बदौलत वर्षोंक संघर्ष सँ अन्त मे मैथिली केँ जीत हासिल भेल। अनेकानेक ग्रंथक प्रकाशन सँ लैत मैथिली पोथीक संग्रह समान महत्त्वपूर्ण कार्य यैह समिति द्वारा कैल गेल। आइयो कोनो पोथी भले दरिभंगा मे भेटय वा नहि, चेतना समिति सँ जुड़ल शिव कुमार ठाकुर केर शिव पुस्तक भंडार मे हजारों प्रकाशनक पुस्तक केर संग्रह सौंसे देश-विदेश मे चर्चा कैल जाइछ।
विगत किछु वर्ष मे चेतना समितिक अध्यक्ष आ सुप्रसिद्ध नेता स्व. ललित बाबुक पुत्र अपन नेतागिरी मे बेसी व्यस्त रहलाक कारणे पिता वा काका समान उच्च मूल्यक अनेको कार्य करय सँ चुकि गेलाह अछि, ई आरोप हुनका पर लगैत छन्हि। मैथिली लेल कोनो तरहक गतिविधि कियो आन जा कय पटना मे करैत अछि तऽ सहयोगात्मक भूमिकाक ठाम पर व्यंग्यात्मक टिप्पणी आ असहयोगक नमूना एहि सुन्दर समितिक वर्तमान कानि-कानि मैथिली प्रति उदासीनताक विलाप करैत अछि।
तथापि मैथिली लेल पुन: शुरु कैल गेल उर्जान्वित कार्य सँ चारूकात उत्साहक माहौल अछि। पटनाक सुसुप्तावस्था सँ मैथिली मुर्दाबादक अबस्था सँ जिन्दाबादक दिशा मे बेसी उन्मुख भेल, ई कहि सकैत छी। एहि क्रम मे आइएएस मंथनक निदेशक डॉ शेखर झा केँ कुल १५ सफल युपीएससी देश केँ प्रदान करबाक लेल सम्मानित कएल जेबाक भरपूर सराहना हेबाक चाही। काल्हिक कार्यक्रम मे मैथिली सँ सफलता प्राप्त कएनिहार युपीएससी अभ्यर्थी मंयक कुमार झा जे प्रसिद्ध मैथिली साहित्यकार उपेन्द्र नाथ झा व्यास केर पौत्र सेहो छथि, हुनको सम्मानित कैल गेल। तहिना डॉ मिनिश्वर झा, राम नारायण सिंह आ नारायण झा जी केँ सेहो सम्मानित हिनका लोकनिक विभिन्न मैथिली साहित्य एवं भाषा सेवा लेल कएल गेल अछि, एहि सँ प्रेरणाक संचरण भेल अछि। कार्यक्रम केर अध्यक्षता गणेश शंकर खर्गा आ संचालन उमेश मिश्र केलनि, मैथिली भाषा, कला ओ संस्कृति सँ जुड़ल महत्त्वपूर्ण लोक सबहक मात्र उपस्थिति सँ समिति द्वारा व्यापक प्रचार-प्रसार नहि करबाक आरोपक बीच कार्यक्रम केँ सफलता भेटल से कहल जा सकैत अछि। सहरसा सँ सहभागी मैथिली-मिथिला अभियानी अमित आनन्द सेहो लिखैत छथि जे बहुत रास महत्त्वपूर्ण व्यक्ति सब सँ भेंट भेल। निश्चिते, मैथिलीक कोनो कार्यक्रम मे अक्सरहाँ महत्त्वपूर्ण व्यक्ति टा सँ भेंट होइत अछि। गाँधी मैदान मे जँ कोनो नेताक भाषण हो तऽ स्वाभाविके गाल पर आ माथ पर हाथ धय सौ-पाँच-सौ नहि हजारक-बजार देखबाक लेल भेटैत अछि आ बाद मे सब केँ बस ओकरा लोकनिक गन्तव्य धरि छोड़ैत अछि। मैथिली मे अमित आनन्द समान कम्मे लोक छथि जे सहरसा सँ अपन जेबीक खर्चा पर जाइत छथि आ महत्त्वपूर्ण संवादक संचरण करैत छथि। तखन ई तय अछि जे आगामी किछुए वर्ष मे मैथिली जिन्दाबाद हेब्बे टा करत।


text:
मैथिली किस्सा: एक समयक बात अछि, कोशी नदीके किनारे एगो गुरु अपन चेला चिंतामणि के संग कुटिया बना के रहय छैलैथ। एक दिन गुरु आ चेला दुनु गोटे तीर्थयात्रा पर निकललाह। बहुत दूर चलला पर दुनू गोटे एगो अनजान नगर में पहुँचलाह।
नगर पहुँचला पर एगो बगीचा में खोपड़ी बना के kids storiesmaithili khissamaithili storiesअंधेर नगरी चौपट राजागुरूचिंतामणिमैथिली किस्सामैथिली बाल कहानीराजा Read More
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया kids storiesmaithili storiesstories in maithiliबगियाक गाछबाल कहानीमैथिली किस्सामैथिली बाल कहानी Read More


text:
कार्यक्रम केर उद्घोषक श्री किसलय कृष्ण जी सँ हिनक पूर्ण परिचय भेटल, तेकर बाद विशेष परिचय आदरणीय विमल कान्त बाबु केर मुखारवृन्द सँ स्पष्ट भेल - संपूर्ण सभा मे एतेक महत्त्वपूर्ण मुदा अति-साधारण भाव-भंगिमाक संग भोगेन्द्र जी केँ देखि साक्षात् कोनो देवताक दर्शन भऽ रहल छल से बुझलहुँ।
हिनकर परिचय - साधारण मजदूरी सँ अपन जीवन निर्वाह करनिहार एक स्वाभिमानी मिथिला चिन्तक, अयाची, अपन जीवननिर्वाहक अन्य कार्यक अलावे निरन्तर मैथिली लेखन मे रत आ मिथिला तथा मैथिलीक लेल अपन सर्वस्त निछावड करय लेल तैयार व्यक्तित्व केर नाम भेल 'श्री भोगेन्द्र शर्मा'। विभिन्न सभा और स्वाध्याय, श्रुति आधारित मिथिला इतिहास सँ सुनल सुप्रसिद्ध नाम - विद्यापति, सलहेश, लोरिक, दीना-भद्री, गार्गी, भारती, मंडन, अयाची सहित विभिन्न अन्य ऐतिहासिक नाम सँ प्रभावित होइत ठानि लेला जे सहरसा आसपास एकटा एहन कीर्ति करब जे सबहक लेल दर्शनीय आ अनुकरणीय हो। एहि तरहें एक्कहि स्थल पर समस्त मिथिला विभूति केर मूर्ति स्थापित करैत ओहि जगह केर नाम देलनि 'विद्यापतिधाम'। हिनकर दोसर परिचय छन्हि जे फूहर गीत हिन्दी वा भोजपुरी कियो जँ बजा रहल छथि तऽ असगरे आन्दोलन ठाइन दैत छथिन। मात्र मैथिलीक माधुर्य सँ समस्त आवोहवा मे हवन होइत रहबाक चाही। हमर बेर-बेर प्रणाम अछि हिनका!!
जगह लगभग तैयार भऽ गेल छैक। बहुत जल्दी एकर उद्घाटन होमय जा रहल छैक। भोगेन्द्र जी केर एहि समर्पण आ दृढसंकल्प सँ महान कीर्ति करबाक सोच सहरसा, मधेपुरा, सुपौल वा जतय कतहु लोक सुनलनि, केओ प्रभावित होइ सँ नहि बचलाह। हम सब तऽ एहन-एहन असल मिथिला जनक केँ पाबि कृतार्थ भऽ रहल छी। आशा अछि जे एहने स्वसंकल्प केर महान मनिषी लोकनि एक बेर फेर मिथिला केँ पूर्व समृद्ध रूप मे आनि देता।
Pravin Narayan Choudhary


text:
समाचार स्रोत: न्युज १८, ईटीवी। अक्टुबर १०, २०१५. मैथिली जिन्दाबाद!!
भैरवस्थान थानान्तर्गत गाम रैमा निवासी डा. सुनील कुमार झा जे झंझारपुर विधानसभा क्षेत्र सँ निर्दलीय उम्मीदवार छथि, हुनका पर जानलेवा हमला बीतल राति कैल गेल अछि। हमलावर बन्दूक आ बम सँ लैस घर मे घूसिकय डा. झा पर हमला केलक, संगहि चुनावी मैदान सँ बाहर हेबाक लेल धमकीपूर्ण चेतावनी सेहो देलक। समाचार मे कहल गेल अछि जे पास-पड़ोसक परिवार द्वारा प्रतिकार करबाक स्थिति सँ निबटबाक लेल हमलावर द्वारा एकटा पड़ोसी महिला पर सेहो बम फेकल गेल जाहि कारण ओ गंभीर रूप सँ घायल भऽ गेल छथि। तहिना परिवारक सब सदस्य संग मारपीट आ गोली प्रहार सँ घायल कैल जेबाक कारण हुनका सबहक उपचार नजदीकक अस्पताल मे चैल रहल छन्हि। स्थितिक निरीक्षण करबाक लेल पूलिसक उच्चाधिकारी सब सेहो घटनास्थल पर रातिये पहुँचि गेल छलाह, मुदा हमलावरक कोनो सुराग एखन धरि नहि लगलनि अछि।
विदित हो जे डा. सुनील कुमार झा महाराष्ट्र मे कोनो शैक्षणिक संस्थान केर संचालन करैत छथि आ पैछला एक वर्ष सँ अपन क्षेत्र केर उत्थान हेतु राजनैतिक संघर्ष करबाक पहल सेहो कय रहला अछि। एहि बेरुक चुनाव मे भारतीय जनता पार्टी सँ टिकट भेटबाक आशा रखने डा. झा अन्ततोगत्वा झंझारपुर सँ नितीश मिश्रा केँ टिकट भाजपा द्वारा देलाक बाद बागी बनि स्वतंत्र रूप सँ चुनाव लड़ि रहला अछि। हाल एहि घटनाक बादो ओ चुनावी मैदान मे डटल रहबाक संकेत सेहो देलनि अछि।


text:
जसपा यूवा संघके नगर अध्यक्षमे ऐर
पहुरा समाचारदाता
धनगढी, ४ अगहन । जनता समाजवादी पार्टी कैलालीके पार्टी प्रवेश, सदस्य वितरण ओ जनता समाजपादीके धनगढी उपमहानगरपालिका स्तरीय यूवा संघके तदर्थ समिति गठन करल बा ।
बुधके रोज धनगढीमे हुइल एक भेलासे कबिन्द्र ऐरके अध्यक्षतामे २७ सदस्यीय नगरपालिका स्तरीय यूवा संघके तदर्थ समिति गठन करल हो ।
समितिके सह–अध्यक्ष तथा इन्चार्जमे निर शाही रहल बाटै । ओस्टेक उपाध्यक्षमे क्रिस जैरु, विपि सिंह, मनिषा नेपाली रहल बाटै । समितिके कोषाध्यक्षमे सिता विक, सचिवमे सइद कुरैसी, सह–सचिवमे दिपिका परियार रहल बाटै । उ कार्यक्रममे करिव ४ सय जाने पार्टी प्रवेश करुइयाहुकनके सदस्यता वितरण करल बा ।
जनता समाजवादी पार्टीके केन्द्रीय सदस्य तथा सुदूरपश्चिम प्रदेश सभा सभा सदस्य मालामति रानाके वडका पहुनामे हुइल कार्यक्रममे विशिष्ट पहुना पार्टीके केन्द्रीय सदस्य तथा सुदूरपश्चिम प्रदेशसभा सभा सदस्य कृष्णबहादुर चौधरी, पार्टीके केन्द्रीय सदस्य तथा सविधान सभा सदस्य कृष्णकुमार चौधरी रहल रहिट ।
कार्यक्रमके पहुनामे पार्टीके केन्द्रीय सदस्य फोनीराम चौधरी, संघीय परिषद सदस्य नेपाल सुकुम्बासी व्यवस्थापन संघ केन्द्रीय वरिष्ठ उपाध्यक्ष अभिषेक सिंह(गुरु), पूर्व केन्द्रीय सदस्य मुनेन्द्र सिंह, पूर्व केन्द्रीय सल्लाहकार डम्बरबहादुर रावल, केन्द्रीय सदस्य सुनिता चौधरी, प्रदेश सदस्य सुरेन्द्र यादव, विनोद चन्द, युवा संघके कार्यवाहक अध्यक्ष गोविन्द गुप्ता, पार्टीके युवा संगठन जिल्ला अध्यक्ष सरोज जोशी लगायत रहिट ।
पूर्व क्षेत्रीय सभापति गोविन्दराज रानाके अध्यक्षतामे हुइल कार्यक्रमके संचालन पार्टीके जिल्ला अध्यक्ष गया प्रसाद कुश्मी करले रहिट ।


text: महिला सम्पादनथन २०१८ मैथिली विकिपिडियामे उल्लेखनीय महिलासभक लेख तथा पृष्ठसभक अभिवृद्धि करवाक लेल सम्पादन कएल जाएवाला अनलाइन तथा अफलाइन प्रतियोगिता छी । ई प्रतियोगिता मैथिली विकिमिडियन्ससभद्वारा आयोजित नारी सम्मानमे समर्पित मैथिली विकिपिडिया पर तेसर संस्करणक प्रतियोगिता छी जे सन् २०१८ मार्च ०८ सँ मार्च २२ धरि पन्ध्र दिनक लेल आयोजित प्रतियोगिता छी । महिला सम्पादनथन प्रतियोगिताक पहिल संस्करणक आयोजन सन् २०१५ मे कएल गेल छल । ई प्रतियोगिताक मुख्य उद्देश्य मैथिली विकिपिडियामे महिला सहभागिता बढेनाए, मैथिली विकिपिडियामे महिला सम्बन्धित उल्लेखनीय लेखसभ वृद्धि करनाए, मैथिली विकिपिडियाक स्तर अभिवृद्धि करनाए तथा मैथिली विकिपिडियामे मैथिली भाषी प्रयोगकर्तासभके वृद्धि करनाए अछि । ई प्रतियोगिता आयोजनक सफलताक लेल सम्पूर्ण मैथिल भाषी विकिपिडियन्स लोकनि आतुर रहैत अछि । प्रतियोगितामे सभसँ बेसी स्वीकृत लेख निर्माणकर्ताक लेल विशेष पुरस्कार सहित प्रमाण पत्रक व्यस्था कएल गेल अछि ।


text:
राम-सिया के दूत सुनू हनुमानजी (मैथिली भजन)
मैथिली भजन
– विमलजी मिश्र, मैथिली गीतकार
॥जय श्री सीता राम ॥ जय हनुमान॥
राम सिया के दूत, सुनु हनुमान जी,
द्वार अहीं कें ठाढ, करै गुणगान छी!!
मंगल मुरत रुप, करू कल्याण जी,
चारू जुग मे नाथ, अहीं बलबान छी,
हे अंजनी पुत महान, कियै नहि सुनै छी,
भक्ति रस के ज्ञान, कियै नहि बुनै छी,
ऋद्धि सिद्धी बुद्धि, भरल गुण खान छी,
द्वार अहीं के ठाढ, करै गुणगान छी!!
राम सीया कें दुत सुनु हनुमान जी,
चारौं जुग मे नाथ अहीं बलबान छी।
पूजा जप तप ध्यान, अहीं केर करै छी,
कियै नहि बुझि संतान, कष्ट केँ हऽरै छी,
करुणा के अवतारी, रुद्र भगवान जी,
द्वार अहीं के ठाढ, करै गुणगान छी!!
राम सीया कें दुत, प्रिय हनुमान जी,
चारौं जुग मे नाथ, अहीं बलबान छी ।
पापी हम नादान दर दर भटकै छी,
काम क्रोध मद मोह मे, पड़िकेँ अटकै छी,
हे बजरंगी संकटमोचन, हम अज्ञान छी
द्वार अहीं केर ठाढ, करै गुणगान छी,
राम सीया केर दूत, सुनू हनुमान जी
चारौं जुग मे नाथ,अहीं बलबान छी!
हर हर महादेव!!


text:
अमित आनन्द, सहरसा। मई १०, २०१५. मैथिली जिन्दाबाद!
आइ पं. रविनन्दन मिश्र केर पुण्यतिथिक अवसरपर पं. रविनन्दन मिश्र स्मृतिक कानून महाविद्यालय सहरसा मे पटना उच्च न्यायालय केर न्यायाधीश धरनीधर झा द्वारा ‘सहज आ शीघ्र न्याय: समस्या एवं समाधान’ विषय पर बुद्धिजीवी, वकील आ सहरसाक उच्चवर्गीय राजनीतिकर्मी लोकनिक एक सभा मे व्याख्यान देलनि।
अपन संबोधन मे जस्टिस झा कहलनि, “हम कनेक परंपरा सँ हँटिकय काज करय चाहैत छी। आइ-काल्हि जतेक बेसी उलझल मुकदमाकेँ फरिछाबैत छी, ततबे मात्रा मे मोकदमा दायर सेहो कैल जा रहल अछि। सरकारी निकाय द्वारा समुचित ढंग सँ काज नहि कैल जा रहल अछि। ई गंभीर सरोकारक विषय थीक। बेसीतर जन हित याचिका सरकारहि विरुद्ध दायर कैल जा रहल अछि जे महत्त्वपूर्ण समयकेँ नष्ट करैत अछि।” अपन संबोधनक अन्त मे जस्टिस झा सहरसाक महाविद्यालय प्रशासन सँ कहलनि जे यदि हुनकर आवश्यकता पड़त तऽ हुनका जरुर विद्यार्थीकेँ पढेबाक अवसर सेहो देल जाय।
एहि मौका पर पूर्व मुख्यमंत्री डा. जगन्नाथ मिश्र, मधेपुरा सांसद पप्पू यादव, सहरसा विधायक आलोक रंजन, पूर्व विधायक किशोर कुमार मुन्ना आ सहरसा जिला जज रुद्र प्रकाश मिश्र सेहो उपस्थित छलाह, हुनका लोकनि द्वारा सेहो सभाकेँ संबोधन कैल गेल। डा. मिश्र वार्षिक सभाक वास्ते एक लाख रुपयाक अनुदान राशि कानून महाविद्यालयकेँ उपलब्ध करौलनि, तहिना मधेपुरा सांसद वचन देलनि जे एक महीनाक भीतर ओ किछु पैकेज सहरसाक एहि एकमात्र कानून महाविद्यालय के उपलब्ध करौता।
धरनीधर झा केर विषय मे आरो जानकारी:
७ सितम्बर, १९५३ मे जन्म। दरभंगा बार एसोशियेशन मे ०३ दिसम्बर, १९८० सँ कार्यारम्भ केला आ सब तरहक प्रभाग मे वकालत केलनि। मई १९९१ मे अतिरिक्ष जिला सत्र न्यायाधीशक रूप मे कार्यारम्भ केलनि। सदस्य सचिव, I/C, Bihar State Legal Services Authority, Patna सेहो रहलाह। ३२ टा स्थायी शाखाक संग लोक अदालतकेर स्थापना, नीति-नियम, योजना आदि कानून सँ जुड़ल लेखनकार्य सेहो केलनि। जिला तथा सत्र न्यायाधीश, रोहता तथा सासाराम, सहरसा तथा सीतामढी, फेर अतिरिक्त न्यायाधीश बनि पटना उच्च न्यायालय मे नवंबर ६, २००६ मे पदवृद्धि कैल गेलनि। नवंबर २००७ मे स्थायी तौर पर न्यायाधीशक रूप मे पटना उच्च न्यायालय मे कार्यरत छथि।
मूल ग्राम कसरर केर अति प्रसिद्ध व्यक्तित्व अद्यानन्द झा केर तेसर पुत्र स्वयं धरनीधर बाबु आइयो ओहि इलाकाक एक प्रतिष्ठित शख्सियत केर रूप मे जानल जाइत छथि।


text:
अखिलेश कुमार मिश्रा।
कहाउत शब्द में दू शब्द अछि, एक कहा आ दोसर उत।
कहा मतलब संदेश आ उत एक उपसर्ग अछि जे पहिल शब्दक महत्व बढ़ा दैत छै। कहकs तातपर्य ई जे कहाउत के अर्थ भेल जे बहुत महत्वपूर्ण सन्देश आ ततपश्चात ई बहुत महत्वपूर्ण संदेशबाक लेल प्रयुक्त होबs लागल। मिथिलांचल क्षेत्र में पहिले कन्याक विवाह बड्ड कम उम्र में ही भs जाइत छल। तैं विवाह के संगहि कनियाँ नै आबैत छलीह सासुर। कनियाँ अप्पन सासुर बाद में आबैत छलीह जेखन ओ पैघ भs जाइत छलीह अर्थात जेखन सासुर बसs योग्य।
कनियाँ सासुर कहिया ऐतिह तक्कर निर्णय तs पहिले शुभमुहूर्त के लेल दिन तक़ाs कs होइत अछि। ओहि मुहूर्त बाला दिन के सूचना संदेश के रूप में वर ओतय सँ हुनकर हज्जाम के द्वारा भेजल जाइत अछि। पहिले त सम्वाद के माध्यम लोके-बेद छल। आधुनिक जकाँ सभक हाथ में मोबाइल तs नै छल। चूँकि कन्याक पिता अथवा हुनकर अभिभावक हज्जाम द्वारा आनल सम्वाद अथवा तिथि कें मानय सँ मना कs दै छतिन्ह। अहि मना करक पाँछा ई तर्क रहैत अछि जे बेटी हम्मर हमरा पर बोझ नै छैथि आ छोट मोट व्यक्ति सँ आनल बात कें हम महत्व नै देब।
कन्यापक्षक द्वारा हज्जामक सम्वादक अस्वीकार केलाक बाद वर पक्ष सँ श्रेष्ठ जाहि में खास कs कनियाँक भैंसुर, ममिया ससुर, पितिया ससुर आदि में सँ कियो फेर ओहि मुहूर्त बाला दिन लs कs कन्याक अभिभावक लग जाइ छैथि ऐह व्यक्ति कहाउत कहबै छैथि।कहाउत के चयन ओना होइत जे ओ कन्यापक्षक कें अप्पन बात सँ सहमत कs सकैथि आ कुटम्ब केहेन छैथि से नीक सँ आँकलन क सकैथि। हज्जाम द्वारा सम्वाद में मात्र चूड़ी सिंदूर सँग एक साड़ी भेजक प्रावधान रहैत अछि मुदा कहाउत के संगे एक पूरा भाड़ जाइत अछि जाहि माछ आ दहीक प्रधानता रहैत अछि। कहाउत के खातिरदारी के तँ पराकाष्ठा रहैत अछि। हुनकर दुनू समयक भोजन विलक्षण होइत अछि जेकरा सौजन्य सेहो कहल गेल अछि। पुनः हुनकर विदाई में जनेऊ सुपारी सँग पाँचों टूक कपड़ाक प्रावधान अछि। अस्तु प्रथम बेर ही मुहूर्त बाला दिन में द्विरागम करनाई कन्यापक्ष स्वीकार करैथ या नै ई हुनका पर निर्भर करैत अछि। अगर द्विरागमनक दिन कन्यापक्ष स्वीकार कs लै छैथि तs ओक्कर बाद मानि लेल जाइत अछि जे बेटी कें आब कनिये दिनक नैहर सुख बाँचल छैन्ह। तहन समदाउन गीत सँग टोल पड़ोस सँ बेटी (द्विरागम बाली) के लेल खैक सभ एनाई आरम्भ भs जाइत छैन्ह।
हमरा तs शायद कहाउत बनक स्वप्न पूरा नै हैत। ई आधुनिक मोबाइल आ बच्चा सभक विवाह में होबs देरीक चलते कहाउत के प्रथा तs बुझु बन्दे होइ के कगार पड़ अछि।


text:
मनोज शाण्डिल्य, हैदराबाद। दिसम्बर १, २०१५.
हैदराबादक मैथिली साहित्य मंच ‘देसिल बयना’ द्वारा आयोजित ‘विद्यापति स्मृति गोष्ठी’ विगत रविदिन, दिनांक 29/11/2015 क’ सफलतापूर्वक सम्पन्न भेल।
दू सत्रक एहि साहित्यिक अनुष्ठान मे पहिल सत्र मे कवि-कोकिल महाकवि विद्यापति पर केंद्रित अभिभाषण आ व्याख्यान भेल। भोजनोपरांत दोसर सत्र मे काव्य-गोष्ठीक आयोजन भेल। एहि अवसर पर ‘देसिल बयना’ पत्रिकाक छठम अर्घ्य सेहो विमोचित भेल।
आयोजक द्वारा कार्यक्रमक सफलताक हेतु अपने लोकनिक शुभकामनाक लेल ‘देसिल बयना’ परिवारक दीसि सँ धन्यवाद ज्ञापन कैल गेल अछि।
भारतक विभिन्न कोण सँ आमंत्रित कवि जाहि मे युवा अरुणाभ सौरभ तथा विकास झा केर सहभागिता मुख्य रहल। स्थानीय विद्वान् तथा मैथिल समाजक नीक उपस्थिति एहि कार्यक्रमक शोभा केँ बढौलक।
मैथिली भाषा मे पठन संस्कृति केँ बढावा देबाक लेल आयोजक लोकनि पुस्तक मेलाक आयोजन सेहो रखने छलाह। एहि ठाम नीक संख्या मे पोथीक बिक्री संभव भेल।
कार्यक्रमक आयोजनकर्ताक संबंध मे विस्तृत जानकारी लेल समाचारपत्रक निम्न कटिंग सेहो राखि रहल छी। मैथिली जिन्दाबाद एहि सफल आयोजन लेल सब गोटा केँ बधाई ज्ञापन कय रहल अछि।


text:
– डा. चन्द्रमणि झा
हिम गंगा गंडकी बंग के मध्यक अछि जे भाग
रहय देब ने बन्हकी चाही हमरा मिथिला राज।
अपन राज्य उद्योग लगायब भेटत सबके काज
होयत मैथिली राजक भाषा अपन जोगायब पाग।
सात दशक बीतल आज़ादी के नहि टूटल निन्न
कहाँ गेल प्रस्ताव केंद्र केँ मिथिला राज्य हो भिन्न।
हम बिहार सरकार सँ माँगी मानथु हमरो माँग
नहि तs मैथिल मतदाता के लगतनि अगिला डाँग।
तंद्रा टूटि रहल मैथिल के आब ने ठकियौ भाइ
कतेक दिवस धरि मत ठकबै आ’ चटबइ अहाँ मलाइ।
आब अपन अधिकार लेब हम हमरा नहि उकसाउ
जते शीघ्र बनि पड़य ‘चंद्रमणि’ मिथिला राज्य बनाउ।
आदरणीय डा. चन्द्रमणि मिथिलाक सुप्रसिद्ध गीतकार छथि। मिथिला राज्य पर ई रचना टटका-टटकी फेसबुक पर आइये पोस्ट कएलनि। ओतहि सँ सीधे मैथिली जिन्दाबाद पर आनल गेल अछि।
– संपादक


text:
You can access the distribution details by navigating to My pre-printed books > Distribution
Also Available As
₹ 200
₹ 200
परिसरक आपसी संबंध कोनो व्याख्याक मोहताज नहि छल । केओ कोनो सीमानसँ बान्हल नहि छल । के कतेक दिन ककरा संगे आ कतए रहत तकर कोनो अवरोध नहि छल । एक हिसाबे ओहिठामसभ अबारा भए गेल छल । इहो कहल जा सकैत छल जे ओ सभ एकटा नवीन जीवनपद्धतिक शिल्पकार छल । निश्चय ओ सभ एकटा अपरिचित मार्गपर चलि रहल छल । एहन मार्ग जकर गंतव्यक कोनो ठेकान नहि छल । बस ओ सभ जेना-तेना सभ तरहक बंधनसँ मुक्त भए जेबाक हेतु आतुर छल । ई प्रयासमे परिसरक कैकटा पीढ़ी लागल रहल । आखिर पुरना देबालसभ ढहल,ढनमनाएल ,खसि गेल । मुदा तकर बाद.....?असंयत,उच्छृंखल,अकल्पनीय झंझावातसँ जुझैत सांस्कृतिक अवशेष मात्र रहि गेल छल…….. ।
Currently there are no reviews available for this book.
Be the first one to write a review for the book ढहैत देबाल.


text:
गुरुवार, 25 दिसंबर 2014
मिथिला महोत्सव - २०१४
दहेज़ मुक्त मिथिला के सानिध्य में - 28 दिसम्बर - 2014 के देहिसर मुंबई में मिथिला मोहोसव के आयोजन होबय जा रहल अच्छी , जाहि में अपनेक समस्त परिवार के उपस्थिति अनिवार्य अच्छी , दहेज़ खास क मिथिला में एकटा बहुत पैघ समस्या अच्छी , जाहि के निवारण हेतु , दहेज़ मुक्त मिथिला परिवार अपन कर्तव् के पालन करैत बेर - बेर देल्ही आ मुंबईटा नै पूरा विस्व में दहेज़ समस्या के खत्म कराय में लागल अच्छी , चाहे नेपाल सन करुणा झा होयत या प्रवीण जी आई तक अपन कर्तवय सं पाछू नै हैट पोलैथि , ओहे जिम्बारी के पालन करैक लेल दहेज़ मुक्त मिथिला अध्यक्ष , पंकज झा (मुम्बई ) आ संरक्ष पंडित श्री धर्मनद झा , संजय मिश्र इतियादी अनेको भी सहयोगी शामिल छैथि , हुनक अभिलाषा कइ पूरा करैक लेल अपनेक सहयोग अनिवार्य अच्छी ।
याद रखाब - 28 दिसम्बर - २०१४ रवि दिन
जय मैथिल जय मिथिला
प्रस्तुतकर्ता MADAN KUMAR THAKUR
लेबल: दहेज मुक्त मिथिला, मिथिला महोत्सव
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
ऑनलाइन होएत पोस्ट ऑफिस
बिहार मे 152 टा पोस्ट ऑफिस गर्मी छुट्टी तक कम्प्यूटर सं जोड़ी देल जाएत. एहि मे सं आधा ऊत्तर बिहारक...मिथिलाक पोस्ट ऑफिस होएत. सभसं खुशी के गप्प त ई अछि जे मधुबनी के हेड पोस्ट ऑफिस उत्तर बिहार के पहिल पूरा तरहे सं कम्प्यूटरीकृत हेड पोस्ट ऑफिस बनि गेल अछि. मधुबनी के बाद आब बेनीपट्टी... निर्मली... लहेरियासराय हेड पोस्ट ऑफिस... हायाघाट... रैयाम... डीएमसीएच... समस्तीपुर आओऱ सीतामढ़ी के संग उत्तर बिहार के कुल 72 टा पोस्ट ऑफिस के पूरा तरहे कम्प्यूटरीकृत कएल जाएत. एहि सं लोक के नीक सेवा... सुविधा मिलतन्हि. काज बेहतर ढंग सं आओर जल्दी होएत. मनीऑर्डर जल्दी मिलत... पाई जमा करय आओर निकालय मे कम समय लागत. एकरे संग डाक विभाग के कोशिश पोस्ट ऑफिस के माध्यम सं लोक के बीच बैंकिंग सुविधा के विस्तार करय के सेहो अछि. अपना दिस के लोक पाई जमा-निकालय लेल बैंक पर बेसि निर्भर रहैत छथिन्ह. आब पोस्ट ऑफिस के कोशिश बैंक के ग्राहक के अपना तरफ मोड़य के अछि. ओना पोस्ट ऑफिस के पास जमा -निकासी... फिक्स्ड डिपॉजिट...मासिक आय योजना... बीमा के कइटा नीक- नीक उत्पाद छै. मुदा ओकरा लोक के बीच प्रचार- प्रसार करय के जरूरत अछि. निजी कंपनी के दौड़ मे सरकारी कंपनी पिछड़ि जाएत अछि प्रचार मे मोर्चा पर. मुदा पाई के सुरक्षा के मुद्दा पर सरकारी बैंक आओर पोस्ट ऑफिस एक तरह सं गारंटी मानल जाएत अछि. एहिठाम पाई डालि कs अहां निश्चिंत भs सकय छी...चैन स सुति सकय छी. शेयर बाजार जकां हर समय टेंशन लेबय के जरूरत नहिं पड़त.
सदस्यता लें टिप्पणियाँ भेजें (Atom)


text:
पटना । बिहार एलपीजी सिलिंडर क मामला मे आत्मनिर्भर भ गेल । इ’समाद सबस पहिने इ सूचना देने छल जे बिहार मे रसोई गैस क किल्लत कए खत्म करबा लेल इंडेन मिथिला क्षेत्र मे अपन दोसर रिफिलिंग प्लांट लगा रहल अछि । आइ मुजफफरपुर क ओ प्लांट नहि सिर्फ चालू भ चुकल अछि, बल्कि बरौनी आ पटना क प्लांट क विस्तार सेहो कैल जा चुकल अछि। मुजफफरपुर क नवनिर्मित प्लांट क क्षमता जतए 60 ट्रक क अछि, ओतहि बरौनी प्लांट क क्षमता आब 60 स बढिकए 120 ट्रक भ गेल अछि । इंडेन क पदाधिकारी क अनुसार बिहार मे आब प्रतिदिन 300 ट्रक गैस उपलब्ध भ रहल अछि, जखनकि मांग केवल 240 ट्रक क अछि। ज्ञात हुए जे एकटा ट्रक पर 306 सिलिंडर लादल जाइत अछि। एहन मे आब लोक कए गैस लेल बाट तकबाक मजबूरी खत्म भ जएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
चार ठाउँमे धारल शंकास्पद वस्तु डिस्पोज
पहुरा समाचारदाता
धनगढी, ६ सावन । प्रतिबन्धित नेपाल कम्युनिष्ट पार्टी (विप्लव) समूहसे कैलालीके ४ ठाउँमे धारल शंकास्पद वस्तु आर्मी टोलीसे डिस्पोज करले बा ।
विप्लव समूहसे धनगढीके एलएन चोक, सामाजिक बिकास मन्त्रालय, अर्थ मन्त्रालय ओ लम्की चुहानगरपालिका आसपास क्षेत्रमे धारल शंकास्पद बस्तु नेपाली सेनाके टोलीसे मंगरके सकारे डिस्पोजल करल जिल्ला प्रहरी कार्यालय कैलालीके प्रवतmा एवं प्रहरी नायब उपरीक्षक प्रतिक बिस्ट जनैलै ।
उ शंकास्पद वस्तु प्रेसरकुकरमे टेपसे बाँधके धारल अवस्थामे भेटल उहाँ बटैलै । विप्लव नेतृत्वसे अपन नेता तथा कार्यकर्ताहे नेपाल सरकारसे विनाकारण पक्राउ करे लागल कहटी सुदूरपश्चिम प्रदेशमे ६ गते बन्द कैना घोषण करल रहे ।
सरकारसे १ दर्जन अपन नेता कार्यकर्ताहे प्रकाउ करके झुटा मद्दा लगाके हिरासतमे राखल कहटी नेपाल कम्युनिष्ट पार्टी विप्लव माओबादीसे उ बन्दके घोषणा करल हो । नेपाल कम्युनिष्ट पार्टी विप्लव समूहके सेती महाकाली ब्युरो कार्यालय सचिव छबिलालके हस्ताकक्षरित प्रेस विज्ञप्तिमे सावन ३ गते प्रचारप्रसार, ४ गते कोणसभा, ५ गते मशालजुलुस करटी, ६ गते सुदुरपश्चिम प्रदेश बन्द ओ ६ से ८ गतेसम सरकारी साधनमे समेत संचालनमे रोक लगैना समेत जनाइल रहे ।
सावन १ गते प्रकाशित विज्ञप्तिमे सेती महाकाली ब्युरो इन्चार्ज ओमप्रकाश पुन तथा महिला नेत्री पुर्णिमा धामी समेतहे झुठा मुद्दा लगाके नेपाल सरकारसे हिरासतमे राखलप्रति निन्दा ओ भत्र्सना समेत करल रहे ।


text:
20
कृपा करबाक मालिकक अधिकार
1 “स्वर्गक राज्य एहन एक गृहस्थ जकाँ अछि जे अपन अंगूरक बगान मे काज करयबाक लेल भोरे-भोर मजदूर तकबाक लेल गेलाह। 2 ओ मजदूर सभक संग एक दिनक चानीक एक रुपैया मजदूरी देबाक व्यवस्था कऽ ओकरा सभ केँ अपन अंगूरक बगान मे काज करबाक लेल पठौलनि। 3 ओ फेर नौ बजे बाहर गेलाह तँ आरो मजदूर सभ केँ बजार मे निरर्थक ठाढ़ देखलनि। 4 ओ ओकरा सभ केँ कहलथिन, ‘तोहूँ सभ हमर अंगूरक बगान मे जा कऽ काज करह। जे उचित होयतह से हम तोरो सभ केँ देबह।’ 5 मजदूर सभ जा कऽ काज करऽ लागल। मालिक फेर बारह बजे आ तीन बजे बाहर जा-जा कऽ ओहिना कयलनि। 6 साँझ पाँच बजे फेर ओ बहरयलाह। ओ किछु आओर मजदूर सभ केँ ओहिना ठाढ़ देखि पुछलथिन, ‘तोँ सभ एतऽ दिन भरि किएक निरर्थक ठाढ़ रहलह?’ 7 ओ सभ कहलकनि, ‘हमरा सभ केँ केओ नहि काजक लेल अढ़ौलक।’ मालिक ओकरा सभ केँ कहलथिन, ‘तोहूँ सभ हमर बगान मे जा कऽ काज करह।’
8 “साँझ भऽ गेला पर अंगूर-बगानक मालिक अपन मुख्य नोकर केँ बजा कऽ कहलथिन, ‘मजदूर सभ केँ बजाबह आ सभ सँ अन्तिम पहर मे जे सभ आयल तकरा सभ सँ शुरू कऽ कऽ सभ सँ पहिल पहर मे आबऽ वला धरि, सभ केँ मजदूरी दऽ दहक।’ 9 जखन ओ सभ, जे साँझ लगभग पाँच बजे सँ काज शुरू कयने छल, से सभ आयल तँ ओकरा सभ केँ चानीक एक-एक रुपैया देल गेलैक। 10 जे मजदूर सभ भोरे सँ काज कयने छल जखन ई बात देखलक, तँ ओ सभ बुझलक जे हमरा सभ केँ बेसी मजदूरी भेटत। मुदा ओकरो सभ केँ चानीक एक-एक रुपैया मजदूरी भेटलैक। 11 ओ सभ अपन मजदूरी पाबि मालिक पर कुड़बुड़ाय लागल। 12 ओ सभ बाजल, ‘सभ सँ पाछाँ आबऽ वला ई मजदूर सभ, जे सभ एके घण्टा काज कयलक, तकरो अहाँ हमरा सभक बराबरि बुझलहुँ। हम सभ तँ घाम-पसिना सहि दिन भरि खटलहुँ!’
13 “मालिक ओहि मे सँ एक गोटे केँ उत्तर देलथिन, ‘हौ मित्र, हम तोरा संग कोनो तरहक अन्याय तँ नहि कऽ रहल छिअह। की तोँ हमरा संग चानीक एक रुपैया मजदूरी लेबाक व्यवस्था नहि कयने छलह? 14 अपन पाइ लैह आ जाह। ई तँ हमर इच्छाक बात अछि जे जतबा तोरा देलिअह ततेक पछो सँ आबऽ वला मजदूर सभ केँ सेहो दिऐक। 15 की हमर ई अधिकार नहि अछि जे, जे हमर वस्तु अछि तकरा हम जेना चाही, तेना प्रयोग कऽ सकी? हम जँ अपना खुशी सँ ककरो बेसिओ दैत छी तँ की से तोरा अखड़ैत छह?’ ”
16 तखन यीशु आगाँ कहलनि, “एहि तरहेँ जे अन्तिम अछि से पहिल होयत, आ जे पहिल अछि से अन्तिम।”
अपन मृत्यु आ जिआओल जयबाक सम्बन्ध मे यीशुक तेसर भविष्यवाणी
(मरकुस 10:32-34; लूका 18:31-34)
17 यीशु यरूशलेम नगर दिस आगाँ बढ़ि रहल छलाह। ओ अपन बारहो शिष्य केँ एक कात लऽ जा कऽ कहलथिन, 18 “सुनू, अपना सभ यरूशलेम जा रहल छी। ओतऽ मनुष्य-पुत्र मुख्यपुरोहित आ धर्मशिक्षक सभक हाथ मे पकड़ाओल जायत। ओ सभ ओकरा मृत्युदण्डक जोगरक ठहरा देतैक 19 आ ओकरा गैर-यहूदी सभक हाथ मे सौंपि देतैक जाहि सँ ओ सभ ओकर हँसी उड़बैक, कोड़ा सँ पिटैक आ क्रूस पर टाँगि कऽ मारि दैक। मुदा तेसर दिन ओ फेर जिआओल जायत।”
एक मायक इच्छा
(मरकुस 10:35-45)
20 तकरबाद जबदीक स्त्री, याकूब आ यूहन्नाक माय, अपन पुत्र सभक संग यीशु लग अयलनि आ हुनका आगाँ ठेहुनिया दऽ कऽ किछु माँगऽ चाहलकनि। 21 यीशु पुछलथिन, “अहाँ की चाहैत छी?” ओ कहलकनि, “अहाँ एहि बातक आज्ञा दिअ जे अहाँक राज्य मे हमर ई दूनू बेटा, एक अहाँक दहिना कात आ दोसर अहाँक बामा कात बैसत।”
22 यीशु हुनका सभ केँ उत्तर देलथिन, “अहाँ सभ की माँगि रहल छी, से अहाँ सभ नहि बुझैत छी। की दुःखक बाटी सँ जे हमरा पिबाक अछि से अहाँ सभ पिबि सकैत छी?” ओ सभ कहलकनि, “हँ, पिबि सकैत छी।” 23 यीशु कहलथिन, “हमर बाटी तँ अहाँ सभ पीब, मुदा किनको अपना दहिना कात वा बामा कात बैसायब, तकर अधिकार हमर नहि अछि। ई स्थान सभ तिनका सभक लेल छनि, जिनका सभक लेल हमर पिता तैयार कयने छथि।”
24 जखन बाँकी दस शिष्य एहि बातक बारे मे सुनलनि तँ ओ सभ ओहि दूनू भाइ पर खिसिआय लगलाह। 25 एहि पर यीशु शिष्य सभ केँ अपना लग बजा कऽ कहलथिन, “अहाँ सभ जनैत छी जे एहि संसारक शासक सभ जनता पर हुकुम चलबैत रहैत छथि और जनता मे जे पैघ लोक सभ छथि से जनता पर अधिकार जमबैत छथि। 26 मुदा अहाँ सभ मे एना नहि होअय। बल्कि, अहाँ सभ मे जे पैघ होमऽ चाहय, से अहाँ सभक सेवक बनय, 27 आ जे केओ अहाँ सभ मे प्रमुख व्यक्ति बनऽ चाहय, से टहलू बनय। 28 तहिना मनुष्य-पुत्र सेहो एहि लेल नहि आयल अछि जे ओ अपन सेवा कराबय, बल्कि एहि लेल जे ओ सेवा करय और बहुतो लोकक छुटकाराक मूल्य मे अपन प्राण देअय।”
दू आन्हर केँ आँखिक इजोत
(मरकुस 10:46-52; लूका 18:35-43)
29
यीशु आ हुनकर शिष्य सभ जखन यरीहो नगर सँ बहरयलाह तँ लोकक बड़का भीड़ हुनका पाछाँ आबि रहल छलनि। 30
रस्ताक कात मे बैसल दू आन्हर व्यक्ति जखन सुनलक जे एहि बाटे यीशु जा रहल छथि, तँ ओ सभ सोर पारि कऽ कहऽ लागल जे, “हे प्रभु, दाऊदक पुत्र*
, हमरा सभ पर दया करू!” 31
भीड़क लोक सभ ओकरा दूनू केँ डाँटि देलकैक जे, “चुप होइ जाइ जो,” मुदा ओ सभ आओर जोर सँ हल्ला कऽ कऽ कहऽ लागल, “यौ प्रभु, दाऊदक पुत्र, हमरा सभ पर दया करू!” 32
यीशु ठाढ़ भऽ गेलाह आ ओकरा सभ केँ बजा कऽ पुछलथिन, “तोँ सभ की चाहैत छह, हम तोरा सभक लेल की करिअह?” 33
ओ सभ बाजल, “हे प्रभु, हम सभ देखऽ चाहैत छी।” 34
यीशु केँ ओकरा सभ पर दया आबि गेलनि, आ ओकरा सभक आँखि केँ छुबि देलथिन। तखने सँ ओकरा सभ केँ देखाइ देबऽ लगलैक और ओ सभ हुनका पाछाँ चलऽ लगलनि।


text:
प्रितिलता मल्लिक
पटना। विश्वविद्यालय कए 12 साल क बाद असिस्टेंट प्रोफेसर भेटब शुरु भ गेल। बिहार लोक सेवा आयोग शुक्रदिन मैथिली विषय क कुल 52 पद मे स 49 टा पद क रिजल्ट जारी क देलक। अति पिछड़ा, पिछड़ा महिला आ अनुसूचित जाति क एक-एकटा अभ्यर्थी नहि भेटलाक कारण तीन पद रिक्त रहि गेल। 49 मे सुधीर कुमार झा मैथिली मे टॉपर रहलाह। हुनकर पटना विश्वविद्यालय लेल चयन भेल। ओतहि अरविंद कुमार सिंह झा दोसर टॉपर रहलाह, जखनकि सुमन कुमार तेसर टॉपर छथि। अरविंद कुमार सिंह झा क चयन ललित नारायण मिथिला विवि आ सुमन कुमार क चयन बीएन मंडल विवि लेल भेल अछि। मैथिली विषय लेल 29 सितंबर स आठ अक्तूबर तक इंटरव्यू भेल छल। एहि मे चयनित 131 अभ्यर्थि मे स 117 अभ्यर्थि इंटरव्यू देलथि। जाहिमे स मैथिली विषय लेल असिस्टेंट प्रोफेसर क चयन कैल गेल। मैथिली विषय लेल पटना विश्वविद्यालय मे दू, बीआर बिहार विवि मे दू, तिलका मांझी विवि मे एक, ललित नारायण मिथिला विवि मे 22, मगध विवि मे रिक्त पांच पद पर असिस्टेंट प्रोफेसर क चयन क लेल गेल अछि। ओतहि बीएन मंडल विवि मधेपुरा मे रिक्त 20 पद मे स 17 पर चयन भ सकल अछि। विश्वविद्यालय मे असिस्टेंट प्रोफेसर क बहाली क प्रक्रिया मे अाब 15 दिसंबर स 24 दिसंबर तक अंगरेजी विषय क असिस्टेंट प्रोफेसर लेल इंटरव्यू होएत।विश्वविद्यालय मे अंगरेजी क 238 पद लेल 661 अभ्यर्थि क इंटरव्यू होएत।
विश्वविद्यालयवार सफल अभ्यर्थी
पटना विवि – सुधीर कुमार झा आ जीवछ राम
बीआर अांबेडकर विवि, मुजफ्फरपुर – कुमारी संध्या, विजयेंद्र झा
तिलका मांझी भागलपुर विवि – अमिताभ चक्रवर्ती
एलएनएमयू, दरभंगा – अरविंद कुमार सिंह झा, सुरेंद्र भारद्वाज, सुनीता झा, अरविंद झा, रागिनी रंजन, श्यामानंद शांडिल्य, सत्येंद्र कुमार झा, अभिलाषा कुमारी, अजित मिश्रा, अरुण कुमार ठाकुर, शैलेंद्र मोहन मिश्रा, प्रवीण कुमार प्रभंजन, राजकुमार प्रसाद, मनोज कुमार साह, सुनीता कुमारी, राजकुमार राय, सुरेश पासवान, संजय कुमार पासवान, लाल बाबू सहनी, स्वीटी कुमारी, सुधीर कुमार.
मगध विवि – चक्रधर ठाकुर, वंदना कुमारी, रंजना, सरोज कुमार, मंजू कुमारी,
बीएन मंडल विवि, मधेपुरा – सुमन कुमार, अरुण कुमार सिंह, बलबीर कुमार झा, राधा कुमारी, अतुलेश्वर झा, कृष्ण मोहन ठाकुर, रामाकांत चौधरी, नारायण कुमार झा, नरेंद्र नाथ झा, अभय कुमार, उपेंद्र प्रसाद यादव, हरिशंकर कुमार, ननटुन पासवन, महेंद्र मंडल, संतोष कुमार झा, अरुण कुमार आ अमित कुमार।


text:
रंजित झा, रिषरा, कोलकाता। अगस्त १६, २०१५. मैथिली जिन्दाबाद!!
काल्हि १५ अगस्त,२०१५ मिथिला नव चेतना समिति, रिषरा द्वारा प्रत्येक बरखक तरहे अहु बेर “चेतना समारोह” क आयोजन कैल गेल छल। कार्यक्रम दुइ सत्र मे बाँटल गेल छल। प्रथम सत्रक उद्घाटन वरिष्ठ साहित्यकार श्रीमान् रामलोचन ठाकुर जीक करकमल सँ भेल आ प्रधान वक्ता श्री नविन चौधरी, प्रधान अतिथि सुप्रसिद्ध गजलकार श्री राजिव रंजन मिश्र आ अध्यक्षता समितिक कोषाध्यक्ष श्री भवनाथ झा द्वारा कैल गेल छल। संचालन वरिष्ठ रंगकर्मी श्री भवनाथ जी कएलनि। वक्ता लोकनि अपन ओज भरल स्वर मे मैथिली-मिथिलाक सम-सामयिक परिस्थिति पर चर्चा करैत सजगता केँ आरो बढेबा पर जोर देलनि।
दोसर सत्र मे कवि सम्मेलनक आयोजन कैल गेल जाहि मे कविता पाठ केलनि श्री उमा कान्त झा ‘बक्सी’, अनुप सत्यनारायण झा- मुम्बइ, विनय भुषण ठाकुर, राजिव रंजन मिश्र, रूपेश त्योंथ, मिथिलेश झा, चंदन झा, गंगा झा, आमोद झा, विजय इस्सर, नबोनाथ मिश्र, अजय कुमार झा ‘तिरहुतीया’, अरूण कुमार सिंह आ एहि सत्रक अध्यक्षता केलनि श्री लक्ष्मण झा ‘सागर’।
तहन किछु विशेष कारण सँ श्री अनमोल झा आ शारिरिक अस्वस्थाक चलते श्री भाष्करानन्द ‘भाष्कर’ जीक अनुपस्थित आयोजक वर्ग केँ बहुत अखड़लैन। एहि सत्रक संचालनक भार रंजित झा (समाचार प्रस्तोता) द्वारा कैल गेल। श्रोताक थपरी कार्यक्रमक सफल आयोजन केर संकेत दैत बुझाइत रहल।
कार्यक्रम मे पत्रकार बन्धु श्री प्रकाश झा शुरू सँ अन्त धरि श्रोता दिर्घाक शोभा बढ़ा रहल छलाह, संगहि उपस्थित छलैथ विभिन्न मैथिली संस्थाक वरिष्ठ सदस्य लोकनि, कोन्नगर सँ श्री राजकुमार झा आ लिलआ सँ श्री बचन झा। कोलकाताक मैथिली महासागर मे मिथिला नव चेतना समितिक एहि आयोजनक महत्त्वक चर्चा सगरो कैल जा रहल अछि जे मैथिली जिन्दाबाद केर द्योतक बुझाइत अछि।
आयोजक समितिक वार्षिकोत्सव पर पूर्व वर्षक भाँति अहु वर्ष स्मारिकाक प्रकाशन-विमोचन सेहो कैल गेल।


text:
एलके झा
लक्ष्मी कांत झा (२२ नवम्बर १९१३-१६ जनवरी १९८८) (जन्म: दरभंगा,बिहार [१]) जेकरा एल के झा के नाम से जानल जाएत छल, १ जुलाई १९६७ से लके ३ मई १९७० तक[२] भारतीय रिज़र्व बैंक के आठम गवर्नर छल। भारतीय सिविल सेवा के १९३७ बैच के सदस्य झा आपूर्ति विभाग क उप सचिव क पद हासिल केलक। भारतीय रिजर्व बैंक के गवर्नर के रूप मे उनकर नियुक्ति पहिले ओ प्रधानमंत्री के सचिव के रूप मे सेवा केलक।
उनकर कार्यकाल मे महात्मा गांधी क जन्म शताब्दी के उपलक्ष्य मे २ अक्टूबर १९६९ के २, ५, १० आर १०० के मूल्यवर्ग के भारतीय नोट, जारी कएल गेल छल। ई नोटसभ पर उनकर हस्ताक्षर अछी, एकर बाद के नोटसभ क श्रृंखला पर बी एन आदरकार के हस्ताक्षर अछी।
सन्दर्भ सामग्रीसभ[सम्पादन करी]
[श्रेणी:१९१३ मे जन्मल लोग]]


text:
दरभंगा : आशंका क अनुरूप डीएमसीएच एक बेर फेर टापू मे तब्दील भ चुकल अछि। सवाल उठैत अछि एकरा लेल जवाबदेह के अछि? नगर निगम, जिला प्रशासन या फेर सुतल, मरल, ज्ञानी दरभंगाक जनता। चूंकि इसमाद एक साल पूर्वहि इ आशंका जता चुकल छल जे डीएमसीएच बहत। डीएमसीएच मे जलनिकासी लेल 70 साल पूर्व भूमिगत नाला बनाउल गेल छल। कालांकतर मे सफाई नहि भेला स ओ जाम भ गेल। अस्पतालक नक्शा उपलब्ध नहि रहला स नालाक संरचना ताकल नहि जा सकल। सच पूछु त ताकल नहि गेल। सबस हास्यास्पद काज त इ भेल जे भूमिगत नाला कए बिना तकने डीएमसीएच परिसर मे एकटा पोखरि खोदल गेल आ ओहि मे नाला जल संरक्षण शुरू कैल गेल। जे कियो इ सुनलक एक मत स कहलक जे जाहि शहर मे एहन अभियंता छथि, निश्चित रूप स ओकर स्थिति खराब भ चुकल अछि। दोसर दिस शहर मे नवनिर्मित नाला बीच बाट स गायब भ गेल अछि। काज पूरा नहि भेला स इ पता नहि चलैत अछि जे नाला कतए स शुरू भेल आ कतए खत्म होएत। एहन मे नाला स जलक निकासी संभव नहि भ पाबि रहल अछि। दरभंगा क भूमिगत नाला क खोज आ सफाई नहि भेला स वैशाख क तेज रौद क समय मे जखन दरभंगा टावर पर पानी लागल रहैत अछि त एहि मासक गप के करत। सब साल नगर निगम प्रशासन नाला निर्माण क गप करैत अछि, मुदा निर्माणक गप त दूर नाला क सफाई क नाम पर बस खानापूर्ति होइत अछि। जे नाला 20 साल पहिने पांच स सात फुट गहीर छल, ओ आइ एक फुट गहीर नाली बनि गेल अछि। नाला क चौडाई त दूर गहराई तक बढेबा लेल निगम प्रयासरत नहि अछि। दरभंगा क सांसद कीर्ति आजाद सेहो ताम-झाम स टावर पर एलान केलथि जे 15 दिन क अंदर समस्या क निदान नहि भेल, त आंदोलन करब, मुदा हुनकर घोषणा इ शहर क लोग स नुकायल नहि अछि। हां विधायक संजय सरावगी जरूर किछु गंभीर प्रयास केलथि, मुदा नाला क सफाई क गप ओ सेहो पूरा नहि क सकलाह, जखन कि इसमाद हुनका स एहि संबंध में नवंबर मास मे गप केने छल। दरभंगा क मास्टर प्लान भेटलाक बावजूद निगम ओकर अवलोकन क कोनो प्रयास नहि केलक अछि। संगहि दरभंगाक सडक आ नाला पर गंभीर शोध केनिहार अभियंता जेएन झा क सेहो निगम विचार सुनबा लेल तैयार नहि अछि। अलवत्ता प्रशासन आ आम लोक एखनो मुख्यमंत्री क निर्देश क मूर्तरूप देखबाक बाट ताकि रहल अछि जाहि मे ओ शहर क डीपीआर बनाकए स्थाई जल निकासी क घोषणा केने छथि।
दरभंगा क संग दुर्भाग्य अछि जे एहि ठामक सांसद स्थानीय नहि छथि आ एहि शहर मे स्थानीय चिंता केनिहार सांसद क सबदिन अभाव रहल। दरभंगा ओ किछु शहर मे स अछि जाहि ठाम सांसद आ विधायक दूनू भाजपा स छथि आ पिछला सात साल स जे विभाग एहि समस्या कए निराकरण क सकैत अछि ओ भाजपा कोटाक मंत्री लग छल, एहन मे गठबंधन टूटलाक बाद भाजपा एहि मामला लेल जदयू क राज्य सरकार कए जबावदेह नहि ठहरा सकैत अछि। स्वास्थ्य, लोक स्वास्थ्य अभियंत्रण आ नगर विकास विभाग स जुडल इ मामला कए निपटारा भाजपा क सांसद आ विधायक लेल काफी आसान छल। एतबे नहि दरभंगा नगर निगम जेकर मुख्य जवाबदेही आम शहरी कए मूलभूत सुविधा उपलब्ध करेबाक अछि, ओहि नगर निगम क मेयर क पद सेहो भाजपा क कोटा मे अछि। जिला परिषद् अध्यक्ष सेहो भाजपा क छथि। एहन मे कम स कम दरभंगा क दुख लेल नीतीश कुमार कए जवाबदेह नहि ठहराउल जा सकैत अछि। अगर भाजपा क सांसद कीर्ति आजाद एक दिन लेल करोलबाग कए बिसरी दरभंगाक हित लेल सोचने रहितथि त निगम प्रशासन स नाला क सफाई करा सकैत छलाह। विधायक सेहो अपन स्तर स पहल केलथि एकर परिणाम सामने नहि आयल। आशंका क अनुरूप दरभंगा एक बेर फेर बहि रहल अछि। ओना कांग्रेस राज हुए बा गैर कांग्रेस राज दरभंगाक नगर निगम सब साल नाला क सफाई क नाम पर सरकारी खजाना स मोट रकम क निकासी करैत अछि। जेतबा मोट रकम होइत जा रहल अछि ओतबे मोट थाल नाली मे जमैत जा रहल अछि। इ आरोप कोनो दल विशेषक नहि अछि बल्कि निगम क पार्षद सबहक अछि आ ओ सब बराबर इ सवाल उठबैत रहैत छथि। दरअसल, दरभंगा नगर निगम देशक आम लोकतांत्रिक संस्था जेकां व्यवहार करैत अछि। वर्त्तमान मेयर पर आरोप लागल, त ओ अपन आरोप क उत्तर देबाक बदला मे पूर्व मेयर पर जबाबी आरोप लगा देलथि जे हैंड बैरो घोटाला मे कार्रवाई नहि भेल। ठीक ओहिना जेना दिल्ली मे कांग्रेस आ भाजपा एक दोसर पर घोटाला क आरोप लगबैत रहैत अछि आ देश चलि रहल अछि।
वर्त्तमान मेयर गौड़ी पासवान क आरोप अगर सच अछि तखनो हुनका इ उत्तर देबाक चाही जे नाला क सफाई आ ओकरा पूर्ववत गहीर करबा मे कोन दिक्कत आयल। किया त नालाक चौडाई बढेबा मे बहुत ठाम अतिक्रमणक समस्या आबि जाइत अछि, मुदा गहीर करबा लेल त इ समस्या सेहो नहि अछि। इ सवाल जरूर अछि जे समस्या आ ओकर निदान दूनू बुझलाक बावजूद निगम एकर निराकरण करबा स किया कतरा रहल अछि। जेकर परिणाम अछि जे एकटा व्यवस्थिति शहर क आम शहरी क घर मे गंदगीयुक्त जल फैल गेल अछि आ लोक परेशान अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बिहार मे बंद पड़ल चारि टा सरकारी चीनी मिल के जल्दीए खुलय के उम्मीद अछि. ई चारु मिल निजी क्षेत्र केर मदद सं खोलय के योजना अछि. बिहार मे अखन जे बीमार पड़ल पंद्रह टा चीनी मिल बंद अछि ओहि मे सं चारि टा चीनी मिल लौरिया... सुगौली... मोतीपुर आओर लोहट मे निजी क्षेत्र केर मदद सं खुलत . मुकेश अंबानी के कंपनी रिलायंस इंडस्ट्रीज लिमिटेड... आरआईएल मुजफ्फरपुर के मोतीपुर मिल लेबय चाहैत अछि. चंपारण के लौरिया आओर सुगौली मिल मे हिंदुस्तान पेट्रोलियम ... एचपीसीएल केर उत्सुकता छनि. जखन कि सरकार के योजना लोहट, मधुबनी चीनी मिल के रॉलकॉन के देबय के अछि. जे खबर आबि रहल अछि ओकर मुताबिक ई चारु मिल के निजी हाथ मे सौंपय के प्रक्रिया आखिरी चरण मे अछि. कोनो दिन सौंपल जा सकय अछि. सरकार के योजना निजी क्षेत्र केर मदद सं आओर चीनी मिल के खोलय के अछि. एहि कंपनी सभ के चीनी के संग इथेनॉल बनाबय के इजाजत सेहो देल गेल अछि. बिहार मे सिर्फ इथेनाल बनाबय के मिल नहिं खोलय देल जाएत. इथेनाल बनाबय के काज चीनी उत्पादन के संगहि होएत. ओना सरकार के पास बाइसटा चीनी मिल खोलय के प्रस्ताव आएल अछि. ई प्रस्ताव पांच हजार करोड़ रुपया सं ऊपर के अछि. मुदा सरकार के उम्मीद छै जे अखन जे मिल बंद पड़ल छै ओकरो लेल उद्योगपति सभ आगां अएताह. अखन जे मिल बंद एछि ओहि मे रैयाम... सकरी... बिहटा... समस्तीपुर... बनमनखी... हथुआ... सीवान... गोरौल शामिल अछि. ई सभ मिल करीब पंद्रह ..सोलह साल सं बंद अछि.
नवका- पुरनका लेख सर्च करु...
Band Cheenee mil khulat..
बिहार मे बंद पड़ल चारि टा सरकारी चीनी मिल के जल्दीए खुलय के उम्मीद अछि. ई चारु मिल निजी क्षेत्र केर मदद सं खोलय के योजना अछि. बिहार मे अखन जे बीमार पड़ल पंद्रह टा चीनी मिल बंद अछि ओहि मे सं चारि टा चीनी मिल लौरिया... सुगौली... मोतीपुर आओर लोहट मे निजी क्षेत्र केर मदद सं खुलत . मुकेश अंबानी के कंपनी रिलायंस इंडस्ट्रीज लिमिटेड... आरआईएल मुजफ्फरपुर के मोतीपुर मिल लेबय चाहैत अछि. चंपारण के लौरिया आओर सुगौली मिल मे हिंदुस्तान पेट्रोलियम ... एचपीसीएल केर उत्सुकता छनि. जखन कि सरकार के योजना लोहट, मधुबनी चीनी मिल के रॉलकॉन के देबय के अछि. जे खबर आबि रहल अछि ओकर मुताबिक ई चारु मिल के निजी हाथ मे सौंपय के प्रक्रिया आखिरी चरण मे अछि. कोनो दिन सौंपल जा सकय अछि. सरकार के योजना निजी क्षेत्र केर मदद सं आओर चीनी मिल के खोलय के अछि. एहि कंपनी सभ के चीनी के संग इथेनॉल बनाबय के इजाजत सेहो देल गेल अछि. बिहार मे सिर्फ इथेनाल बनाबय के मिल नहिं खोलय देल जाएत. इथेनाल बनाबय के काज चीनी उत्पादन के संगहि होएत. ओना सरकार के पास बाइसटा चीनी मिल खोलय के प्रस्ताव आएल अछि. ई प्रस्ताव पांच हजार करोड़ रुपया सं ऊपर के अछि. मुदा सरकार के उम्मीद छै जे अखन जे मिल बंद पड़ल छै ओकरो लेल उद्योगपति सभ आगां अएताह. अखन जे मिल बंद एछि ओहि मे रैयाम... सकरी... बिहटा... समस्तीपुर... बनमनखी... हथुआ... सीवान... गोरौल शामिल अछि. ई सभ मिल करीब पंद्रह ..सोलह साल सं बंद अछि.
1 टिप्पणी:


text:
— आभा झा।
” मधुश्रावणी” मधुश्रावणी पाबैन अपन मिथिलाक मुख्य पाबैन अछि।नवविवाहिता वर कनियाँक ई पाबैन प्रेमरस सँ भरल रहैत अछि।बियाहल कनियाँ
पबनैतिन सभक उमंग देखै जोगर रहैत अछि।एहि पाबैन
के व्रत में विशेष पूजा गौरी शंकरक होइत छैन्ह। साओन मास अबैत देरी मधुश्रावणीक गीत वातावरणमें गूँजय लगैत अछि।सभ पबनैतिन सब दुल्हिन जेकां श्रृंगार कऽ खूब धूमधाम सँ एहि पाबैन के करैत छथि।बियाहक पहिल साओन मास में नव विवाहित कनियाँ सभ एहि व्रत केँ करैत छथि।साओन मासक कृष्ण पक्षक पंचमीक दिन सँ एहि व्रतक शुरूआत भऽ जाइत छैक। एहि दिन सुहागन व्रत राखि कऽ मइट आ गोबर सँ बनल बिसहरा
और गौरी शंकरक पूजा करैत छथि।साओन मासकेँ मधुमास सेहो कहल जाइत अछि।पबनैतिन सभ एहि दिन सासुरक नब साड़ी -वस्त्र,गहना पहीरि कऽ सजि-धजि कऽ सासुर सँ आयल सामग्री सभ सँ पूजा करैत छथि।गीत-गाइन सभ अपन मधुर आवाजमें गीत गबैत छथि।एहि पाबैन में प्रकृतिक महत्वपूर्ण भूमिका छैक। मइट और हरियाली सँ जुड़ल एहि पूजाकेँ पाछू पतिक दीर्घायुक कामना होइत छैक। एहि पाबैनमें पूजाक लेल रोज बसिया फूल और पातक इस्तेमाल होइत छैक। ‘लालहि बन फूल लोढ़ब फूल तोड़ब, हे सिन्दूर भरल सोहाग, सखी फूल लोढ़े चलू फूलवरिया सीताकेँ संग सहेलिया एहि गीत सभक स्वर वातावरणमें अनुगुंजित भऽ उठैत अछि।अधिकांश फूल भोरमें जे फुलाइत अछि से सांझ धरि लोढ़य योग्य भऽ जाइत अछि।नवविवाहिता सभ ओहि फूलकेँ चुनि कऽ अपन डालामें भरैत छथि।सासुर सँ आयल भार-दोरक गप्प,पतिक संग हँसी – मजाक अपन सभक संस्कृति एहिमें बिहुसँ लगैत अछि।अंतिम दिन टेमी दगबाक बिध होइत अछि।मिथिलाक नव विवाहिताक ई पाबैन आस्था आ श्रद्धा सँ जुड़ल अछि।शिव -पार्वती सँ जुड़ल कथा पबनैतिनकेँ सुनाओल जाइत छैन्ह। एहि कथामें दाम्पत्य जीवनमें केहन आचार-विचार हेबाक चाही, एकर लाभ की होइत अछि सभ बताओल जाइत छैक। ई कथा सभ कहि कऽ नब-नब संबंधक बीच समन्वय कोना बनेबाक चाही और गृहस्थ जीवनकेँ सुचारू रूप सँ कोना चलेबाक चाही ओहि लेल तैयार करैत अछि।मधुश्रावणी पाबैन नवविवाहिताकेँ सासुरक लेल मनोवैज्ञानिक रूप सँ सेहो तैयार करैत अछि।ताहि दुवारे ई विधान अछि कि ओ भरि पाबैन सासुरक अन्न,फल,दूध,पूजन सामग्री वस्त्र आदिक उपयोग करैत छथि। नैहरक बाद सासुरकेँ अपन घर बुझबाक दिस प्रेरित करबाक ई पाबैन पहिल सीढ़ी बनैत अछि।ई एहन पाबैन अछि जे पबनैतिनकेँ सोझे प्रकृति सँ जोड़ैत अछि।हुनका ई संदेश दैत अछि जे गाछ-बिरिछ पर्यावरणक लेल कतेक उपयोगी अछि।आधुनिक विज्ञान सेहो एकरा स्वीकार करैत अछि कि पर्यावरणमें साँप सन विषधरकेँ सेहो महत्वपूर्ण स्थान छैक। मिथिलाक अधिकांश लोक अपन सांस्कृतिक परम्परा सँ जुड़ल छथि।ओना धीरे-धीरे लोक सभमें आबक समय में ई कम भेल जा रहल अछि।मधुश्रावणी पाबैनमें महिला पुरोहित होइत छथि जे समाजक बुढ़ -पुरान ,बाबी, काकी, पीसी आदि जे पबनैतिनकेँ पुजबै छथि आ सभ दिन अलग-अलग कथा कहैत छथि।नवविवाहिताक पाबैन मधुश्रावणी मिथिलाक मातृभाषा मैथलीक प्रति सेहो संवेदनशील बनबैत अछि।
जय मिथिला जय मैथिली।
आभा झा
गाजियाबाद


text:
मनीष कर्ण ,जनकपुरधाम ५ फरवरी २०२२ मैथिली जिन्दाबाद!! प्राचीन मिथिलाक राजधानी जनकपुरधाम ऐतिहासिक, धार्मिक तथा सांस्कृतिक सम्पदा सभमें समृद्ध रहल अछि।एतुका मठ-मन्दिर, नदी ,पोखरि, धर्मशाला सभ जनकपुरक पहिचानके स्थापित करबामें महत्वपूर्ण योगदान रहल अछि। ताहि मध्ये जनकपुरधामक राममन्दिर आगा रहल रामायण भवन सेहो एक रहल अछि।जाहि भवनमें रामजानकी जीक विवाह सम्बन्धित विभिन्न किसिमक चित्रकला बनाओल गेल अछि।यहि भवन बनाबक उद्देश्य छल जे नव पुस्तामें रामायणक ज्ञान हुए,नव पीढ़ी अपन भाषा, संस्कृति स’ परिचित हुए संगहि प्रभु राम आ जगत जननीक भजन, संकीर्तन कऽ अपन जीवन कय सार्थक बनबथि।धार्मिक परम्पराक संरक्षण आ संवर्द्धन करबाक उद्देश्य सऽ रामायण भवनमें दुई दशक पहिने धरि संस्कृत भाषाक अध्ययन अध्यापन समेत होयत छल त प्रत्येक दिन कीर्तन सेहो होइत छल। रामचरित मानस युवा पुस्तामें समेत हस्तान्तरण करबाक उद्देश्य सऽ निर्माण कायल गेल रामायण भवन वर्तमान समयमे संरक्षणक अभावमें जीर्ण बनैत गेल अछि। आजुक युवाकें ओहि ठाम भजन- कीर्तन होयत छल से किछुयो बुझले नहि छैक।
रामायण भवनक भित्री देबाल सभपर रामचरितमानस लिखल अछि, त सीताराम विवाहसँ सम्बन्धित छवि सभ बहुत कलात्मक ढंग सऽ बनाएल गेल अछि। दुई दशक पहिने धरि रामायण भवन श्रद्धालु भक्तजन सब लेल लोकप्रिय स्थल छल।आकर्षण सहितक आस्थाक केन्द्रक रूपमें जानल जाइत छल। जनकपुरधाम आबबला तीर्थयात्री सभ जानकी मंदिर, राम मन्दिर, राजदेवी मन्दिरमें पूजापाठ कऽ रामायण भवनमें समेत पूजा अराधनासहित दर्शन करैत छल त भवनकेँ विश्राम स्थलक रूपमें उपयोग होइत छल।”सत्यसाई केन्द्र”नामक एक संस्था रामायण भवनकेँ अपन कब्जा लेलाक बाद परम्परागत रूपमें होइत आबि रहल भजन कीर्तनलगायत सम्पूर्ण धार्मिक सांस्कृतिक तथा अध्ययन अध्यापन स्थगित भेल। अखनो ओ भवन सर्वसाधारणक लेल समेत खुल्ला नहि कायल गेल अछि।सत्यसाई केन्द्र रामायण भवन पर कब्जा जमौला बाद गौ संरक्षण मञ्चक अध्यक्ष जगदीश महासेठ खाली करयबाक लेल लाम्बा समयधरि अभियान चलौलथि, बादमें खाली कराब में सफल भेलाह । महासेठक अनुसार, ‘रामायण भवनउपर सत्यसाई केन्द्र कयने कब्जा हटाब स्थानीय प्रशासन स’ अदालतधरि समेत आग्रह केलौं ।’ पुनरावेदन अदालत सत्यसाई केन्द्र कय भवन खाली करय लेल आदेश बाद खाली भेल छल।मुदा भवनक जीर्णोद्धार करबाक मामला में गुठी संस्थान उदासीन रहल महासेठक उपराग रहल छनि।सत्य साई केन्द्रक कब्जासँ रामायण भवन मुक्त भेला बादो ओ भवन दिनानुदिन जीर्ण बनैत गेल प्रति महासेठ चिंतित छथि।
ओना त रामायण भवनक नामपर काठमाडुमें ३ करोड़क अक्षयकोष सेहो रहल अछि। ओ रुपैयाँक ब्याजसँ रामायण भवनक जीर्णोद्धार भऽ सकबाक मञ्चक अध्यक्ष महासेठ कथन छनि। मुदा अक्षय कोषमें रहल ओ रकमक विषयमें एखनधरि जनकपुरधामवासी समक्ष सार्वजनिक नहि केनाई पैसाक समेत अनियमितता होएबाक हुनकर दाबी छैन्ह।
धनुषा जिलाक धारापानीस्थित रामायण भवनक नाम पर रहल ११ बिघा जग्गा बेचि ओ अक्षयकोषक स्थापना कायल गेल छल। ओ जग्गा नेपाली सेना क्याम्प निर्माणक लेल खरिद कयने छल। नेपालीसेना ओ जग्गा ४ करोड रुपैयाँमें खरिद कएने छल। वैह४ करोड रुपैयाँक अक्षयकोष स्थापना भेल छल । मुदा अखनि अक्षय कोषमें ३ करोड ३ लाख रुपैयाँ मात्रे रहल जानकारी दैत महासेठ बाँकी ९७ लाख रुपैयाँ अनियमितता भेल आरोप लगोलैन्ह अछि।गुठी संस्थान जनकपुरधामक प्रमुख बैकुण्ठ रेग्मीक अनुसार ओ अक्षयकोषक सम्बन्धमें अपना किछुयो जानकारी नहि रहल बतोलथि । ओ काठमाडुमेँ खाता रहलाक कारणे केन्द्रीय गुठीक संरक्षणमेँ ओअक्षयकोषक भ’ सकबाक अनुमान कयलैन्हि।
रामायण भवनक संरक्षण, संवर्द्धनक लेल गुठी संस्थान सेहो गम्भीर नहि छैक । राम मन्दिर परिसरभित्रे रहल गुठी संस्थान जनकपुरधाम लापरवाह भेला बाद लाम्बा समय स सडक व्यवसायी टिकुली सिन्दूर, चन्दन टीकालगायतक पूजापाठक सामग्री रामायण भवनक भूईतल्लामेँ बिक्री करैत आबि छैक । जखन की ओतय कुनो समय बाहरसँ आएल श्रद्धालु भक्तजन तथा आगन्तुकक लेल विश्राम स्थल छल। आर्थिक वर्षमेँ रामायण भवन कय जीर्णोद्धारक लेल ३० लाख तथा चालु आर्थिक वर्षमेँ समेत ३० लाख रुपैयाँ बजेट छुट्याओल अछि । मुदा ओ रकम निकासा नहि भेला सऽ अखनो सेहो एकर संरक्षण तथा संवर्द्धनक कामकाज नहि भऽ सकल कार्यालय प्रमुख रेग्मी कहलनि।


text:
मधुबनी। 23 जनवरी। [विनोद शंकर झा लड्डू] युगांतर ट्रस्ट, पटना केर तत्वावधान मे पंडित ताराकान्त झा स्मृति क्रिकेट टूर्नामेंट, शिवनगर मैदान पर खेलल गेल। मिथिला कप 2018 केँ छठम लीग कैल्हि सोम दिन आफताब एलेवेन टेकहा, सीतामढ़ी स्टार एलेवेन, मुहम्मद टोल केँ 46 रन सँ पराजित क' देलक।
टाॅस जीत पहिने बल्लेबाज़ी करैत स्टार एलेवेन केँ गेंदबाजीक सामने आफताब एलेवेन मात्र तीस रनक स्कोर पर दस ओवर मे चारि विकेट गंवा संघर्ष करैत नजैर आएब रहल छल मुदा, रिक्कू द्वारा बिषम परिस्थिति मे बेहतरीन बल्लेबाजी करैत आफताब एलेवेन टीमक लेल महत्त्वपूर्ण 72 रन बनाओल गेल। रिक्कू सिंह सम्मान जनक स्कोर 145 धरी टीमक स्कोर पहुंचा देलक।145 रनक पाछू करैत स्टार एलेवेन मुहम्मद नीक शुरुआत केलक आओर एक समय जीतक पथ पर आगू बढ़ी रहल छल मुदा, बउआ केर शानदार मेडन दू विकेट ओवर खेलक पासा बदैल देलक। संगहि रिक्की 2 विकेट ल' स्टार एलेवेन, मुहम्मद टोलक जीतक उम्मीद पर पैन फेर देलक। सतरहम ओवर मे 99 रनक स्कोर पर पूरा टीम आउट भ गेल।
कैल्हिक मैचक अतिथि ग्रामीण श्री दिनेश झा मैन आॅफ द मैच रहल विजेता केँ प्रशस्ति पत्र देलनि ओतहि रिटायर मैलेट्री श्री सुशील कुमर (जे 1962 आओर 1965 युद्ध मे भाग लेना रहथिन ) बल्ला द' मैन आफ द मैच विजेता केर मनोबल बढ़ौलनि। टूर्नामेंटक स्कोरर अजित उप विजेता टीम केँ सांत्वना पुरस्कारक रूप मे कप देलनि। टूर्नामेंटक अध्यक्ष सह मैरीन चीफ इंजिनियर विनोद शंकर झा लड्डू अतिथि, टूर्नामेंट केँ सदस्य गोलू, विकास, समीर मोनू, कृष्णा, मुरारी सहित सभ अभिभावक केँ धन्यवाद देलनि।
युगान्तर ट्रस्ट द्वारा प्रायोजित मिथिला कप- 2018 - लीग मैच स्कोर विवरण;
छठम लीग मैच
स्टार XI मोहम्मद टोला vs अफताब XI ठेकहा
टाॅस - ठेकहा (बल्लेबाजी)
ठेकहा - 145/8 (20 ओवर)
मो. टोला- 99/10 (16.4 ओवर)
परिणाम- ठेकहा 46 सँ विजयी
मैन ऑफ द मैच - रिक्कू सिंह (72 रन 2 विकेट)


text:
नवका- पुरनका लेख सर्च करु...
कि नीतीश जी बीजेपी सं नाता तोड़ताह?
बिहार मे होए वाला अगिला चुनाव मे बेसि दिन नहि अछि. सभ पार्टी चुनावक तैयारी मे लागल अछि. लालू प्रसाद यादवजी आओर रामविलास पासवानजी सेहो लोकसभा चुनाव के बादहिं सं बिहार मे अपन पार्टी... संगठन के मजबूत करय मे लागल छथिन्ह. चुनाव के लेल रणनीति बना रहल छथिन्ह. आय सं अधिक संपत्ति के मामला मे सुप्रीम कोर्ट सं राहत मिलला सं लालूजीक मनोबल आओर बढ़ि गेलन्हि. पार्टी हुनका संग आओर मजबूती सं ठाड़ भs गेल अछि. एहन हाल मे अगिला चुनाव मे ओ जोरदार टक्कर देबय लेल तैयार छथिन्ह.
मुदा सबसं बड़का सवाल अछि कि अगिला चुनाव बीजेपी आओर जेडीयू संगे-संग लड़त? बिहार मे जे हालात बनि रहल अछि ओ तं किछ आओर इशारा करि रहल अछि. राजनीतिक जानकार लोक के मानय जाए तं एहि बेरक चुनाव सं पहिने बीजेपी-जेडीयू के राह अलग-अलग भs सकैत अछि. ओना बीजेपी के केंद्रीय नेतृत्वक पूरा कोशिश छै जे गठबंधन बनल रहय आओर नीतीश जीक संग सरकार फेर सं बनय. मुदा आसार ओहन नहि दिखि रहल अछि.
चाहे बिहार दिवस के कार्यक्रम होए आ अखिल भारतीय विद्यार्थी परिषद के कार्यकर्ताक पिटाई... बीजेपी नेताक कोनो खास तरजीह... वैल्यू नहि देल गेल. बीजेपी सांसद शत्रुघ्न सिन्हा के तं न्योत सेहो नहि देल गेल. आओर परिषद के कार्यकर्ता सभके जमिsक पीटल गेल. एहिके लsक परिषदक नेता सभ बीजेपी के सीनियर नेता सभ सं काफी नाराज छथिन्ह. उपमुख्यमंत्री सुशील कुमार मोदी सं लsक रविशंकर प्रसाद तक सभ पर तमसाएल छथिन्ह. छात्र नेता सभ के साफ कहनाय छनि जे चुनाव सं पहिने ई नीक काज नहि भs रहल अछि.
ओम्हर कांग्रेस से बीजेपी के अलग-थलग करि जेडीयू के अपना संग लाबय चाहैत अछि. एकर प्रस्तावना महिला आरक्षण बिल के समय देखय लेल मिल गेल होएत. नीतीश कुमार सभ के साइडलाइन करि बिल के समर्थन करि देलथिन्ह. एहन मे कांग्रेस बिहार के लेल विशेष पैकेज देबय के घोषणा करि नीतीशके अपना संग मिला लए तेहि मे कोनो अचरज नहि होबाक चाही. बिहार मे अखन जे हाल अछि ओहि मे अहां पूरा गारंटी के संग नहि कहि सकय छी जे नीतीश जी जीत जएताह. एहन मे नीतीशजी कांग्रेसक संग जा अपन सरकार दोबारा लाबय के पूरा कोशिश करताह. आरक्षण... अगिड़ा-पिछिड़ा... जाति समीकरण...सिर्फ कागज पर विकास... अफसरशाहीके बढ़ैत दबदबा... कमीशनखोरी आओर रिश्वतराज के देखैत बिहारक राजनीति एहि बेर सभ के परेशान कएने अछि. एहन मे राहुल गांधी बिहारक राजनीति के चुनाव सं पहिने एकटा नया मोड़ दs देथिन्ह तं ओहि मे कोनो नव बात नहि. तं देखैत रहुं अगिला किछ दिन मे कि सभ भs रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
बीहनि कथा -1
माँ
– हेमन्त झा, दिल्ली
रामकुमार कक्का के अंगना मे आइ भोरे स खूब चहल पहल छैक। हुनक माँ (बाबी) के भरल पुरल घर मे परदेस मे रहय बला छोट-पैघ नाती-नातिन, पोती-पोता सब दरबज्जा स आँगन, अड़ोस-पड़ोस मे धमाल मचबैत बेर बेर हलुवाइ लग जा क पुछैत छैक– आप इतना सारा दूध का क्या करोगे अंकल ?
आखिर ओकरो सब के जिज्ञासा कोना नै होउ ! 200 लीटर दूधक पैकेटक पहाड़ जे बनल छैक !
हलुवाइ बच्चा सभक जिज्ञासा के शांत करैत ओकरे सभक भाषा मे कहैत छैक – ई सब दूध का छैना फाड़कर रसगुल्ला बनेगा ।
अचंभित बच्चा सब के सोच मे पड़ल देखि झट स शिवकुमार कक्का कहैत छथिन्ह, —आज तुम्हारी दादी का द्वादश कर्म है और शाम को हमारे घर अपने गाँव के संग संग कुछ दूसरे गाँव के लोग भी भोजन करने आएँगे, उन्हीं लोगों के लिए बन रहा है ये सब, तुम लोग भी खाना ।
उमहर मुर्लियाचक बाली काकी के अंगना मे दोसरे, मुदा आँखिक देखल घटना पर अलगे गोरमिंटी चैल रहल छैक, भगवानपुर बाली भौजी पंद्रहे दिन पहिने रामकुमार कक्का अंगनाक घटल घटनाक बखान क रहल छथिन्ह—-देखथुन्ह त आइ कोना बाबी के चारु बेटा- पुतहु एतेक खर्चा क रहल छथिन्ह ! सुनै छियैक जे कहाँदन 200 लीटर दूधक त खाली उजरा बैन रहल छैक ! एतबहि मे सतघड़ा बाली काकी टोक दैत कहैत छथिन्ह जे,,,,,,, सएह देखियौ, बुढ़िया के 200 ग्राम दूध देबक वास्ते चारु बेटा-पुतौहु मे कतेक आरा-हिस्सी होइत छलैक, एखने त सब भाइयक जुटानी भेल रहैक त कतेक हो हल्ला भेल रहैक अंगना मे, फेर ई फैसला भेलैक जे चारू बेटा 3-3 महीना रखतै बुढ़िया के अपना संगे । एतबे मे नवानी बाली काकी कहैत छथिन्ह जे—हे, मुदा बुढ़िया छलैक बड भागमंत, जहिना ओ अपना के कोनो बेटा-पुतौहु लग हिस्सा-बखरा बनि क नै रहय चाहैत रहैक तहिना छोटका बेटा -पुतौहु लग रहय के पहिले किस्त स दू दिन पहिनहि प्राण छोड़ि देलकै ।
——-माँ के या पिताजी के जीबैत सुख देबाक चाही, मुइला पर कतबो रसगुल्ला गुड़का लेब, जबार क लेब, ओहि स किछु नै, जन्मदाता स बढ़ि क आर की??


text:
मधुबनी। मुख्यमंत्री नीतीश कुमार अपन सेवा यात्रा क दौरान कालिदास क डीह देखबा लेल उच्चैठ पहुंचलाह। मुख्यमंत्री ओहि ठाम कालीदास स जुडल तथ्य क अवलोकन केलथि आ कालीदास स संबंधित दस्तावेजक अध्ययन सेहो केलथि। कालीदास क संबंध मे विस्तार स जानकारी लेलाक बाद मुख्यमंत्री कहला जे कालिदास पर शोध लेल हुनकर डीह कए उन्नयन कैल जाएत। मुख्यमंत्री एहि लेल संबंधित अधिकारी कए निर्देश देलथि आ जिला प्रशासन कए एकटा प्रोजेक्ट तैयार करबा लेल कहलथि। ओ कहला जे मिथिला मे बहुत एखन जगह अछि जेकर संबंध मे जानकारी क अभाव अछि। एखन धरि एहि पर गंभीर आ वैज्ञानिक स्तर पर शोध नहि भ सकल अछि।
ज्ञात हुए जे भाजपा विधायक विनोदानंद झा पिछला 8 दिसंबर कए बिहार विधानसभा में गैर सरकारी संकल्प क दौरान कालिदास डीह क उन्नयन आ एकरा पर्यटन स्थल क रूप में विकसित करबाक मामला उठेने छलाह। कालिदास पर मध्यप्रदेशक दावा कए खारिज करैत श्री झा कहला जे आब कालिदासक संबंध मे जे भ्रम अछि ओ खत्म कैल जाएत। श्री झा कहला जे एकर बहुत मजबूत प्रमाण अछि जे कालिदास क जन्मस्थान आ शिक्षा उच्चैठ मे भेल। श्री झा कहला जे उच्चैठ भगवतीक कृपा स ओ विद्वान भेलाह। हुनक जन्मस्थान उज्जैन कहब पूर्णत: गलत अछि। उच्चैठ में कालिदास क नाम स खतियान आ जमाबंदी तक भेटैत अछि। कालिदास 375 ई. स 415 ई. तक गुप्त सम्राट चन्द्रगुप्त विक्रमादित्य क दरबार क नवरत्न मे शामिल छलाह। मुदा एहि स इ प्रमाणित नहि होइत अछि जे ओ उज्जैन क छलाह। अपन विद्वता क बदौलत मिथिलाक लोग सदूर देश तक गेल आ नाम कमेलक अछि। श्री झा कहला जे ओ एहि पर गंभीर मंथन लेल यूजीसी स सेहो आग्रह केलथि अछि। श्री झा कहला जे एकर प्रमाण सेहो भेटैत अछि जे कालिदास कुमार संभवम क रचना मिथिलाक उच्चैठ मे केने छथि। जाहि दौरान ओ कुष्ठ स ग्रसित भ गेल छलाह। रघुवंशम् क रचना केलाक बाद ओ रोग मुक्त भेलाह। रघुवंशम लिखलाक बाद ओ विक्रमादित्य क निमंत्रण पर उज्जैन गेलाह। श्री झा कहला जे डीह क उन्नयन स मिथिला क संबंध मे बहुत रास आर गप बाहर आउत आ जे लोकोत्ति कहल जा रहल अछि ओकरा वैज्ञानिक प्रमाणिकता भेटत।


text:
शनिवार, 19 सितंबर 2009
असली प्रशंसा
जेना कोनो बरियाती गेला स' शारीरिक असुविधा छोडि एक्केटा वस्तु भेटैत छैक आ ओ थीक लोक, अपन लोक एक ठाम, तहिना साहित्यिक गोष्ठीमे गेला संता सैह फैदा होइ छै।काल्हि स्व।हरिमोहनझाजीक जयंती आयोजन मे जा सैह लागल।आब कहां क्यो किछु एहन कहैत अछि जे मूडी घुमा क' देखियै आ कान पाथि क' सुनियै।सब ठाँ अहाँके वैह भेटत जेकरा अहां चर्वित चर्वण कहि क' अंठा दियै' ।काल्हि अहिना एक टा उदयीमान लेखक आ वर्तमान 'परफेसर' एना बोर केलनि...अहि स' नीक त' हरिमोहनबाबू पर विद्यार्थी स लिखैत अछि।की विलक्षण जे हमरो कैक परीक्षामे हरिमोहनबाबूक रचना पर लिख' पडल अछि। की आश्चर्य जे ओ हमरो पढेने छला आ हमर पितृव्य(श्री दिव्यानन्द सिंह) के सेहो।अपन बात कहैत हम सत्ते कहलियै जे एखनो जँ मोन उबियाइत अछि, की करी की नहि करी...की पढी...की नहि पढी...? त' हम हरिमोहनबाबूक कोनो किताब पढ' लगै छी। कोनो लेखकक, हमरा जनैत सब स' पैघ प्रशंसा यैह छियै...ई जँ क्यो हमरा कहैत त' हम फूलि क' कुप्पा भेल रहितौं। आमीन।
प्रस्तुतकर्ता साकेतानन्द नवहटिया पर 1:50 am कोई टिप्पणी नहीं:
लेबल: "रेलिजीयस ब्लैकमेल", मंगनीक चन्दन
बुधवार, 16 सितंबर 2009
लेखक आ लेखनक अनजानल पक्षपक्ष
एक टा निमंत्रण पत्र पर मुंशी प्रेमचन्द तुकाबन्दी(तुकबन्दी) केने रहथि_'सब के लिये निमंत्रण अपना जन मानें/ और पधारें इसको अपना ही घर मानें।' अहिना स्व। किरण जीक पांती भेटल__"किंतु मैथिली का तो मैं ही एक मात्र आधार/ मेरे बल पर ही अब तक है इसमे जीवन का संचार" । यात्री बाबा, माँ मिथिला के अंतिम प्रणाम कैक बेर केने हेता, कैक बेर ओइ धूल_धूसरित,षडयंत्र स' परिपूरित, कैक युगक जडताक मारल मिथिला घूरि क' नहि जाइ, हमरे जेकाँ सोचने हेताहे__मुदा लिखै छथि__"यश_अपयश हो,लाभ_हानि हो,सुख हो अथवा शोक/सभ स' पहिने मोन पडैछ अपने भूमिक लोक।" अपन भूमि...अपन लोक...ककरा ई लोकनि कहथिन ? हमरा त' होइत अछि जे लेखक कवि लोकनिक बारे मे ओहेन बात जनाबी जे ककरो बूझल नहि छैक। मुदा से आब फेर कहियो।
प्रस्तुतकर्ता साकेतानन्द नवहटिया पर 8:31 pm कोई टिप्पणी नहीं:
लेबल: "रेलिजीयस ब्लैकमेल", मंगनीक चन्दन
शनिवार, 12 सितंबर 2009
लिखबाक बेगरता
लिखैक वाध्यता मे कखनंहु नीको चीज़ लिखा जाइ छै ! हमरा अपन आ आनोक कैक टा रचना सब मोन पडि आयल जे अत्यधिक दबाब आ तनावमे लिखायलछलै। पैघ लेखक यथा रेणुजी(फणीश्वरनाथ रेणु) कि राजकमल,यात्री आदि आर्थिक दबाब मे लिखै छला; संपादक किंबा प्रकाशक के तगादा अबै छलनि ,लिखै जाइ छला।
शरद होथि कि अज्ञेय, पैसा बहुत पैघ मोटिभेटिंग फैक्टर छलै। सुकुर छैक जे आइ तक पैसा ई त' डिसाइड केलक जे के लिखत, कहिया लिखत ? मुदा की लिखत ? ई एखनंहु लेखके निर्णय करैत अछि।अइ देशक लोकके भूखल राखि दियौ, असुरक्षित रह' दियौ सब सहि लेत___मुदा मुंह जँ' जाबि देबै, बजैलए जँ' नंहि देलियै, त' विद्रोह क'
देत। लिखैक वाध्यता तखनो होइ छैक जखन बजै पर पाबन्दी हुए।इन्दिराक इमरजेंसी में एकर नीक अनुभव भेल लोक के !
शरद होथि कि अज्ञेय, पैसा बहुत पैघ मोटिभेटिंग फैक्टर छलै। सुकुर छैक जे आइ तक पैसा ई त' डिसाइड केलक जे के लिखत, कहिया लिखत ? मुदा की लिखत ? ई एखनंहु लेखके निर्णय करैत अछि।अइ देशक लोकके भूखल राखि दियौ, असुरक्षित रह' दियौ सब सहि लेत___मुदा मुंह जँ' जाबि देबै, बजैलए जँ' नंहि देलियै, त' विद्रोह क'
देत। लिखैक वाध्यता तखनो होइ छैक जखन बजै पर पाबन्दी हुए।इन्दिराक इमरजेंसी में एकर नीक अनुभव भेल लोक के !
प्रस्तुतकर्ता साकेतानन्द नवहटिया पर 11:21 am कोई टिप्पणी नहीं:
गुरुवार, 10 सितंबर 2009
हम अपना के आलसी नँइ बूझै छी, क्यो आइ तक ई 'रीमार्को 'ने देलक।जखन कि बच्चे स' हमर सब क्रिया_कलाप के लोक देखैत आयल , नीक बेजाय,जे भेलै से कहैत आयल।मुदा पता नँइ आइ काल्हि गाम जायब दुर्ग बूझि पडैत अछि, जखन कि संचार क्रांतिक कारणे कहबे केलंहु जे आवागमन बहुत सुलभ भ' गेल छैक। मुदा शनैः_शनैः रेडिओ मे काज केला स' जे चुस्ती_फुर्ती हमर स्वभाव बनि गेल छल अछि, से वयस आ कोनो डेडलाइन पकडै के बेगरता बिनु बिझायल जा रहल अछि। त' की हमरा कोनो व्यस्तता तकबाक चाही ? हमर चाची जी एक टा फकडा कि लोकोक्ति जे कहियै, कहैत रहथिन जे__"मरैक सोचि क' खेती नँइ करी आ जीवी त' खाई की?" लिखैयो लेल हमरा अहिना अपना के जोर लगब' पडैत अछि। भ' सकैत अछि ई वयसक कारणे हुए; पहिनो त' किछु काज रहै जे करैमे हमरा आसकति लगैत रहै ! नँइ, हमरा अपन समय के सब स' सही उपयोगक उपाय सोच' पडत।
प्रस्तुतकर्ता साकेतानन्द नवहटिया पर 8:45 pm कोई टिप्पणी नहीं:
मंगलवार, 8 सितंबर 2009
काल्हुक चर्चा के आगां बढाबी । संचार क्रांति स' जेना पार्थिव दूरी घटलैये___मोनक दूरी ओतबे बढैत गेलैये। गामक लोक आब सम्हरि क' बजै छै । पहिने हम शहर स' आबी त' गामक लोकक बेबाकी देखि क' अचरजमे पडि जाइ।अपन गोपनीय स' गोपनीय बात के एत्ते सहजता स' ओ लोकनि कहथिन, एना निष्कलुष भ' क' जे हम जे अवाक होइ से फुरबे ने करय जे की बाजी ! मुदा आब हमर गामक लोक पौलिश्ड भ' गेल अछि, बेसी टोनबै त' तेना दिल्ली बला 'तेरे को_मेरे को' छांटत जे टराटक्क लागि जायत। तैं गाम स; आब गामक सब गुन चल गेलैये.... शहरक सब दुर्गुण
पग_पग पर भेटत। सुधा दूध आब बिकाय लागल अछि गाम मे, तथाकथित अंग्रेजी दारूक दोकान गत दस वर्ष स' बेसी स' अछि। कोनो जनी_जाइत पहिने जकाँ नहि निकलि सकैत अछि।भ' सकैत अछि जे गामक भरि बज़ार अहां टहलि आबी आ क्यो ने अहा. के टोक़ॆ।
पग_पग पर भेटत। सुधा दूध आब बिकाय लागल अछि गाम मे, तथाकथित अंग्रेजी दारूक दोकान गत दस वर्ष स' बेसी स' अछि। कोनो जनी_जाइत पहिने जकाँ नहि निकलि सकैत अछि।भ' सकैत अछि जे गामक भरि बज़ार अहां टहलि आबी आ क्यो ने अहा. के टोक़ॆ।
प्रस्तुतकर्ता साकेतानन्द नवहटिया पर 6:26 am कोई टिप्पणी नहीं:
शनिवार, 5 सितंबर 2009
रहना नहि देश बिराना है
सुनू एक गामक कथा । जे हमर बड लग अछि ,मुदा हम ओकरा स' बड दूर छियै ? कियै ? ओकर किरदानी स'।भैयारी, सत्ते, उम्हर जाइक मोन नँइ करैये। आब एखन ओ गाम मे नीतीशजीक विकास योजना कि केंद्र सरकारक नरेगा आदिक चलती नै छै, ओइठाम एकटा एन।आर।आइ। जे चीन ,जापान कत्तौ स' अल्लमगल्लम पाइ कमा क' आयल अछि...आ उपर स' नीचा धरि, सबके चानीक जूता स' मारि क' सकदम क' देने अछि आ अपने दुनू_तीनू भाइ के जे मोन होइ छैक से केने घुरैये। पहिने अपन आस_बास लग बसल लोक के साम_दाम_दंड_भेद स' हंटेलक।एहन लोक के, ताहू मे लालूक राजमे, ब्लौकके खरीदति कते देरी लगितै ?आब ओ गामक सब पुरान मंदिर के तोडि नव मंदिर बना ओकरामे अपन बाप_दादा कि सात पुरुखाक नाम खोधबा लैत अछि। ऑगाम स' हजारों_हजार युवक अकुशल मजदूरक रूप मे रोज 'डिल्ली_पनिजाब' जा रहल अछि, आ बहुत कम मजदूरी पर काज करै लए विवश...हजार नहिं, लाखक लाख लोक अहि क्षेत्रक एहन अछि जकरा ने माथ पर छत नसीब छैक आ ने दुनू सांझ सु_अन्न ! लोक पढत त' विधर्मी कहत...मुदा तैयो क्यो कहे हमरा जे ओ गाम वासी सब के जीवित लोकक माथ पर छत हैब उचित नहि बुझाइत छनि ? हुनकर गाम स' बिहारीभुख्खड सब जानि कि कुशल, पौलीटेकनीक स' प्रमाणपत्र प्राप्त कुशल श्रमिक ? ओ त' अरबो देश जा क' नीक कमा स्कैत अछि ! मुदा ई के ककरा कहतै ? एत' किछु कहला पर हस्तक्षेप बूझल जेतै । तैं ओइ गाममे सबके सब किछु दैबला भगवान _भगवतीके एत्ते पैघ मन्दिर बनाक' बडकी टा घर देल जा रहलनि अछि। जाहि स' ओ कत्तौ आन ठाम नहि नहि जाथि,अही काजमे सब लागल अछि, अही काजमे चीन_जपान स' फिरल ओ एन.आर.आइ, लागल अछि...अही स' सब कमा_खा रहल अछि आ एक टा अनप्रोडक्टिभ काज के अत्यंत महत्वपूर्ण मानि कहिया स' ने ओहीमे लागल अछि। देखियौ कहिया तक ई मन्दिर निर्माण पूरा होइत छैक आ गाम ओइ स' उबरि पबैये।
प्रस्तुतकर्ता साकेतानन्द नवहटिया पर 10:35 pm कोई टिप्पणी नहीं:
मेरा गाँव.,मेरा देश्
ओ दिन बीत गेलै जहिया गाम('गाम माने__गाम नवहट्टा, थाना चर्राइन, परगन्ना कबखंड,
ज़िला_सहरसा पुराना भागलपुर !") जेबाक सोचिये क' उत्साहित भ' जाइ छलंहु। जखन कि गाम जायब अत्यंत कष्ट साध्य आ अर्थ साध्य काज छलै। पटना स' जायब त' साओन_भादव के उमडल नदिया, गंगा पार करू...रेल स' मानसी भेने कोपडिया आ बदला स्टेशनक बीच सात_आठ किलोमीटरक रोमैंटिक 'वाक'....फेर रेल...फेर सहरसा मे रेल बदलू...तकर बादक दस किलोमीटर...माने पंचगछिया स्टेशन स' नवहट्टाक पुनः (रोमैंटिक) पद_यात्रा ? रोमैंटिक त'
कत्तहु स' नंहि...स्थानाभावक कारणॆ ताहि दिन रोडे बाथरूमो छलैक किछु लोकक ! ओइ हेंकके मीलों तक झेलब...नीक कत्तौ लगै ? मुदा, जाइ _अबैमे तीन दिनुका ई कष्ट, असुविधा लोक, लोक स' भेंट क' क' भुलि जाइत रहै... हमहीं जाबे एत' पटने मे पढैत रही,परिवार नहि भेल रहै, सब तातील मे गाम जाइते टा रही...आब एत' पटना जंक्शन स' सात बजे भोर जँ इंटरसिटी स' लोक चलै त' एक बजे ओ सहरसा मे रहत आ तीन बजे साकेत में।गोया
कि चुनानचे ओकरा मोसकिलस' दस घंटा, हमरा सन सीनियर सिटिजन के मोस्किल स' सौ टा टाका खर्च हेतै...जे हमर वित्तक लोक अनायासे क' सकैत अछि...तैओ...गाम दिस हमर पैर कियैक ने उठैये। संभवतः स्नेहक जाहि सरोवर मे हम गाम जाइते जेनां बोहिया लगैत रही...से आब कत्त' पाबी...दैया कहाँ गये वो लोग....? तैं गाम जाइत नँइ नीक लगैत अछि। मुदा कहल गेलैये जे कनबाक मोन त' आंखिमे गडल काठी...साफ_साफ कहियौने जे एतुक्का ए.सी. इंटरनेट,डाक्टरी सुविधा गाम दिस डेग उठबै स' रोर्कैत अछि।गाँव आ शहरक खाधि पटलैये ? सुविधा के दृष्टियें बिहारक ज़िला मुख्यालयमे आ पटनामे बहुत अंतर छैक एखनंहु।
ज़िला_सहरसा पुराना भागलपुर !") जेबाक सोचिये क' उत्साहित भ' जाइ छलंहु। जखन कि गाम जायब अत्यंत कष्ट साध्य आ अर्थ साध्य काज छलै। पटना स' जायब त' साओन_भादव के उमडल नदिया, गंगा पार करू...रेल स' मानसी भेने कोपडिया आ बदला स्टेशनक बीच सात_आठ किलोमीटरक रोमैंटिक 'वाक'....फेर रेल...फेर सहरसा मे रेल बदलू...तकर बादक दस किलोमीटर...माने पंचगछिया स्टेशन स' नवहट्टाक पुनः (रोमैंटिक) पद_यात्रा ? रोमैंटिक त'
कत्तहु स' नंहि...स्थानाभावक कारणॆ ताहि दिन रोडे बाथरूमो छलैक किछु लोकक ! ओइ हेंकके मीलों तक झेलब...नीक कत्तौ लगै ? मुदा, जाइ _अबैमे तीन दिनुका ई कष्ट, असुविधा लोक, लोक स' भेंट क' क' भुलि जाइत रहै... हमहीं जाबे एत' पटने मे पढैत रही,परिवार नहि भेल रहै, सब तातील मे गाम जाइते टा रही...आब एत' पटना जंक्शन स' सात बजे भोर जँ इंटरसिटी स' लोक चलै त' एक बजे ओ सहरसा मे रहत आ तीन बजे साकेत में।गोया
कि चुनानचे ओकरा मोसकिलस' दस घंटा, हमरा सन सीनियर सिटिजन के मोस्किल स' सौ टा टाका खर्च हेतै...जे हमर वित्तक लोक अनायासे क' सकैत अछि...तैओ...गाम दिस हमर पैर कियैक ने उठैये। संभवतः स्नेहक जाहि सरोवर मे हम गाम जाइते जेनां बोहिया लगैत रही...से आब कत्त' पाबी...दैया कहाँ गये वो लोग....? तैं गाम जाइत नँइ नीक लगैत अछि। मुदा कहल गेलैये जे कनबाक मोन त' आंखिमे गडल काठी...साफ_साफ कहियौने जे एतुक्का ए.सी. इंटरनेट,डाक्टरी सुविधा गाम दिस डेग उठबै स' रोर्कैत अछि।गाँव आ शहरक खाधि पटलैये ? सुविधा के दृष्टियें बिहारक ज़िला मुख्यालयमे आ पटनामे बहुत अंतर छैक एखनंहु।
प्रस्तुतकर्ता साकेतानन्द नवहटिया पर 5:54 am कोई टिप्पणी नहीं:
गुरुवार, 3 सितंबर 2009
हालाते हाजिरा
दू टा पोस्टिंग बी.एस.एन.एल. के भेंट चढि गेल.....रहै छै_रहै छै नेटक कनेक्शने गायब भ' जाइ छै। सब मना करैत रहय ।सभक रायक विरुध्ध हम बी.एस.एन.एल. कनेक्शन लेलंहु, आब भोगै छी।कैकटा पोस्टिंग मेटा गेल। शाश्वती कोसी क्षेत्र स' घुरली है आ बिहारक, एत्ते तक जे कोसी क्षेत्रक सेहो विकास देखार रूपे भ' रहल छैक एहन हुनका लगलनि।विकासक बयार हमरा एत्त' पटनोमे लागल अछि। भ' त' रहल छै विकास , मुदा भैये रहल छै ! कहिया स' भ' रहल छै आ कहिया तक हेतै...से के कहत। एखन तीन साल भेलनि अछि आ पटनोक सडक निर्माण ने पूरा भेलनि अछि। कहिया तक सडक बनि सकतनि; सेहो कहैबला क्यो ने अछि। स्वर्गीय जयप्रकाशनारायणक सब चेला 'लुम्पेन' , सब चेला फेंकैबला, अपने भ्रष्ट नहियों हुए, भ्रष्टाचारी सब स' घेडायल रहबे करत, जत्ते काज नहि करत ओकर दोबड हांकत। तैं शाश्वती के बेसी उत्फुल्ल नहि हेबाक चाहियनि। जे काज भ' रहल छैक से बिना पैसा खेने भ' रहल छैक, एकर पता एखन थोडे लगतै ? ओ त' नितीश जी के गेलाक बादे टेर लगतै । दोसर विकराल प्रश्न ई छै जे बिहारमे चलि रहल विकास कार्यक गुणवत्ता केहन छै ? इहो समये कहत, नँइ ?
प्रस्तुतकर्ता साकेतानन्द नवहटिया पर 3:25 am कोई टिप्पणी नहीं:
लेबल: मंगनीक चन्दन, हालाते हाजिरा
बुधवार, 2 सितंबर 2009
ककर सक्क ?
एकरा कृपा छोडि आर किछु नहि कहल जेतै जे चातुर्मास्या बीत गेलै आ उत्तर बिहार बचल छै ? एक्के बेरिया चमत्कार हौ गुरूजी! ऐसनो होइ छै कभी_कभी!
आब हमरा गामक सुरता धेलक अछि। दशमीमे त' गाम मे नहि रहब... नहि सोचलंहु अछि जे कत' रहब। मुदा हम अपन नव हौबी, ऐ ब्लौग स', भ' सकैत अछि जे बहुत दिन तक दूर भ' जाइ। की कहू, अपन हारल आ बहुअक मारल लोक बजैत अछि? देश भक्तिक उदात्त भावना वश, हम छौ मास रुकलंहु, आ जखन बी.एस.एन.एल. अपन इंटरनेट वायरलेस सेवा शुरू केलकै त' पांच हज़ार खर्च क' ओकरे डाटा कार्ड लेलं। से की कहू,जाबे तक खोजा इमली मे सडकक कात मे रही त' इंटरनेट काज करैत रहल...आब कौखन क' क जाइत अछि। देश भक्तिक नीक फल भेटल।जखन की रिलायेंसक कनेक्शन सबतरि छै। गाम माने नौहट्टा जायब सजाय सन लगैत अछि। जत' धर्म,परोपकार,व्यवसाय, समाज सेवा आ सामाजिक शोषण एके संगे होइत हुए, जत' धर्म क' अपना के अमर बनेबाक वामनी_वृत्ति सब पर हाबी हुए...जत' लोकके अपन कोनो सोच नै हुए, मात्र लक्ष्मीपति भेल ताके; पात्र_कुपात्र के तकैये...पाइ डकैतिये स' कियैक ने अर्जल हुए...हमर ग्रामीण ओकर अंध अनुसरणकर्ता रहल अछि सदाय; तैं हमरा नौहट्टा जा क' दिन_राति लाउड स्पीकर सुनैत रहबाक कोनो इच्छा नहि अछि...अवश्ये, हमर पिता, बहुत गलत जगह के अपन घर मानि लेलनि। आब अ ताबेइमे ककर सक्क ?
आब हमरा गामक सुरता धेलक अछि। दशमीमे त' गाम मे नहि रहब... नहि सोचलंहु अछि जे कत' रहब। मुदा हम अपन नव हौबी, ऐ ब्लौग स', भ' सकैत अछि जे बहुत दिन तक दूर भ' जाइ। की कहू, अपन हारल आ बहुअक मारल लोक बजैत अछि? देश भक्तिक उदात्त भावना वश, हम छौ मास रुकलंहु, आ जखन बी.एस.एन.एल. अपन इंटरनेट वायरलेस सेवा शुरू केलकै त' पांच हज़ार खर्च क' ओकरे डाटा कार्ड लेलं। से की कहू,जाबे तक खोजा इमली मे सडकक कात मे रही त' इंटरनेट काज करैत रहल...आब कौखन क' क जाइत अछि। देश भक्तिक नीक फल भेटल।जखन की रिलायेंसक कनेक्शन सबतरि छै। गाम माने नौहट्टा जायब सजाय सन लगैत अछि। जत' धर्म,परोपकार,व्यवसाय, समाज सेवा आ सामाजिक शोषण एके संगे होइत हुए, जत' धर्म क' अपना के अमर बनेबाक वामनी_वृत्ति सब पर हाबी हुए...जत' लोकके अपन कोनो सोच नै हुए, मात्र लक्ष्मीपति भेल ताके; पात्र_कुपात्र के तकैये...पाइ डकैतिये स' कियैक ने अर्जल हुए...हमर ग्रामीण ओकर अंध अनुसरणकर्ता रहल अछि सदाय; तैं हमरा नौहट्टा जा क' दिन_राति लाउड स्पीकर सुनैत रहबाक कोनो इच्छा नहि अछि...अवश्ये, हमर पिता, बहुत गलत जगह के अपन घर मानि लेलनि। आब अ ताबेइमे ककर सक्क ?
प्रस्तुतकर्ता साकेतानन्द नवहटिया पर 3:33 am कोई टिप्पणी नहीं:
लेबल: ककर सक्क ?, मंगनीक चन्दन
मंगलवार, 1 सितंबर 2009
हालाते हाजिरा
जाहि वयसमे हम छी, ताहिमे कहां दन पहिलुका कोनो हिस्सक नँइ छूटै छै आ ने कम्प्यूटर आदि सन कोनो नव तकनीक सीखल होइ छै...ई दुनू बूढ लोकनिक कामचोरी छोडिआर किछु नँइ छियै। मोटा_मोटी चालीस वर्ष तक पान खेलाके बाद पछिला साल तमकि क' छोडि देलियै खायब। ठीके कहै छी, हमरा ने कोनो'विथड्राल सिंड्रौम' भेल आ ने हम दुखीते पडलंहु। मनुखक शरीर बहुत किछु सहै जोगर बनल छै...नीक_बेजाय,सर्द_गर्म मोन के अधिक तन के कम लगै छै। कम्प्यूटरो पर काज केनाइ कोनो युवा वर्गक बपौती नहि छियनि।
मुहल्ला डौट कौम मे शाश्वतीक आलेख ज' अपन मुख्य मंत्रीजी पढितथि...त' फूलि क' नगाडा भ' गेल रहितथि !
वर्षा भ' रहल छै...भ' रहल छै, आ सब साल जेकाँ अहू साल हमर मोन संभावित बाढि (कि प्रलय?) के सोचि भालरि भ' उठल अछि। की कोसी माइक नाटक अहू बेर हेतै...की अइ बेर बकसि देलनि हमरा सब के ? के कहे? ओकर चपेटमे त' जितिया धरि पडि सकैत छी...जे से । एखन त' एत' ओत' सबतरि सब सकुशल छैक, यैह कोन कम ?
प्रस्तुतकर्ता साकेतानन्द नवहटिया पर 5:33 am कोई टिप्पणी नहीं:
लेबल: मंगनीक चन्दन, हालाते हाजिरा
सदस्यता लें संदेश (Atom)


text:
शनि दिन आयल महाविनाशकारी भूकंप सँ प्रभावित मूलत: काठमांडु आ आसपासक पहाड़ी जिल्ला मे राहत वितरणक अवस्था नाजुक बनल अछि। लोक अन्न आ पानि बेतर तरैस रहल अछि आ कोहुना प्रभावित क्षेत्र सँ बाहर निकलबाक लेल प्रयास मे लागल अछि। सब सँ बेसी खराब अवस्था अबोध बाल-बालिका आ महिलाजन केर छैक जे भूकंपक बादहि सँ घर सँ बाहर मैदानी क्षेत्र मे शरण लेने अछि। अपना संग रहल खाद्य-पदार्थ, पानि आदिक मात्रा क्रमश: खत्म होइत देखि आ कतेको लोकक पास किछुओ उपलब्ध नहि रहि जेबाक कारणे अफरा-तफरी बेसी रहबाक जानकारी भेटल अछि। राहत-व्यवस्थापन मे स्थानीय प्रशासन तथा विभिन्न विदेशी एजेन्सी बीच कोनो खास तालमेलक अभाव मे जरुरतमंद लोक तक राहत-सामग्री नहि पहुँचि सकल अछि। बेसी रास राहत एयरपोर्ट आ काठमांडु शहरक मुख्य स्थान आदि मे मात्र देल जेबाक समाचार भेटल अछि। सुदूरवर्ती आ भितरिया क्षेत्र मे स्थानीय प्रशासनक मदति सँ राहत टोली केँ पहुँचय मे देरी भेला सँ खसल घरक बुर्ज सँ आब जीबित लोककेँ निकालबाक संभावना नगण्य भेल जा रहल अछि।
आइ नेपाल सरकारक आधिकारिक घोषणा मे कोनो पैघ भूकंप फेर नहि अयबाक बात कहि लोककेँ अपन घर वापसी करबाक लेल अपील कैल गेल अछि। घोषणा मे स्पष्ट कैल गेल अछि जे रवि दिन साढे दस बजे भोरक बाद कोनो कंपन रेक्टर स्केल पर ४ सँ बेसी नहि आयल अछि। सोम दिन १० बजेक बाद कोनो प्रकारक कंपन महसूस नहि कैल गेल अछि। स्थानीय प्रशासन सँ आवश्यक खाद्य-वस्तु आ जनजीवन लेल जरुरी के समान बिक्री-वितरण लेल दोकान आदि केँ अनिवार्य रूप सँ खोलबाक अनुरोध कैल गेल अछि। काठमांडु, भक्तपुर, ललितपुर – एहि तीन मुख्य ठामक प्रशासन के अपन-अपन क्षेत्रक आहत लोक लेल पूर्ण सजगता सँ कार्य करबाक अनुरोध कैल गेल अछि। आइ एकटा सर्वदलीय बैसार सेहो भूकंप उपरान्तक परिस्थितिक समीक्षा लेल कैल गेल अछि। भारतीय मिडिया आ राहत टोली धीरे-धीरे अपन कार्यक्षेत्रक दायरा सेहो बढा रहल अछि। सैकड़ों स्वयंसेवी भारत सँ आबि एहि राहत-कार्यमे मानवीय सेवा पहुँचा रहल अछि जाहि प्रति कतेको पीड़ित परिवारक नजरि मे भारत-नेपालक मैत्रीक सराहना सेहो कैल जा रहल अछि।
रत्नापार्क, टुंडिखेल, नया वानेश्वर, कोटेश्वर, पशुपतिक्षेत्र, गौशाला, ज्ञानेश्वर, एयरपोर्ट, तिनकुने तथा अन्य क्षेत्रक मैदानमे सैकड़ों कैम्प लगाय लोक शरण लेने अछि आ अफरातफरीक माहौल मे राहत सामग्रीक वितरण व्यवस्थित नहि कैल जा सकबाक कारण लोक पानि-पानि लेल तरैस रहल अछि। एकर अतिरिक्त अन्य भितरी स्थान मे सेहो हरेक ठाम शरण लेने लोक तक राहत नहि पहुँचि पाबि रहल अछि। भक्तपुर, ललितपुर, पाटन, आदि मे सेहो किछु यैह तरहक अफरातफरी सँ अछैत राहत लोक तक कोनो वितरण समुचित ढंग सँ नहि पहुँचि पाबि रहल अछि। हलाँकि आइ अधिकांश क्षेत्र मे दोकान सब सेहो खुजय लागल अछि आ जनताकेँ महंगो-सहंग समान उपलब्ध हेबा सँ किछु राहत जरुर पहुँचबाक खबैड़ सेहो भेटल अछि। एम्हर प्रशासनिक अधिकारी समक्ष इहो चुनौती आयल अछि जे राहत सामग्री प्रभावित लोकक हाथ मे पड़य। आइ किछु उग्र भीड़ द्वारा सरकार विरुद्ध पाइन तक इन्तजाम नहि कय सकबाक कारण नारा-जुलूस प्रदर्शनी सेहो कैल जेबाक समाचार अछि।
काठमांडु सँ सटल आ नजदीक आन-आन प्रभावित जिला काभ्रेपलान्चोक, गोरखा व अन्य मे सेहो अवस्था एकदम नाजुक अछि। राहत सामग्री पहुँचेबाक लेल सड़क सँ जुड़ाव नहि रहि गेलाक कारण आ मौसम सेहो खराब रहलाक कारण ओहि क्षेत्र मे जान-मालक बेसिये नोकसान होयबाक आशंका कैल जा रहल अछि।


text:
बेबी झा।
# सौजन#
# सौजन # शब्द में दू टा शब्द छिपल अछि | सौ अर्थात परम आत्मीय आ जन मतलब व्यक्ति जाहि में सौजन – भोजन जूटि पूर्ण अर्थ स्पष्ट करैत अछि जे, परम आत्मीय व्यक्तिक संग भोजन | जे अत्यंत शोभनीय देखना जाईत अछि | ई त एकर पहील आ मुख्य रुप अछि मुदा, संगहि कनी – कनी हम एकर दोसर आ तेसर रुप के सेहो दर्शैबै के प्रयास कयलहु |जायसी के एकटा दोहा –
बरूनी बान बस ओपहं बंधे रन – बन ढांक |
सौजहि बन सब रौवां पंखहि सब तन पांख ||
एकटा सौजनीया – असौजनीया अप्पन सबहक गाम में सेहो होईत छल जे, नीच कूल – मूल आ उच्च कूल – मूलक भोजन स संबंधित छल | मुदा, आब समाज में ई सब ढकोसला नहि भेटैत अछि जे बहुत जरूरी छल |ई बेसी अशुभ काज में देखल जाईत छल |
आब चलै छी सन्दर्भित विषय – वस्तु पर ” सौजनक “आवश्यक तथ्य –
* मिथिला में एकर महत्व आ रूप
* कोन अवसर आ प्रयोजन
* लाभ वा हानि
* विलुप्तता के कारण इत्यादि
अप्पन मिथिला में शुरू स ” अतिथिक ” मान – मर्यादा, खान – पान आ ओहियो में जमाय के त , भगवान विष्णुक संज्ञा देल गेल अछि |जकर घर में भूखक पहडा रहैत छल ऐतहु डिब्बा में जमायक लेल “चन्दनचूड ” धरैत छल |
बेटीक बिबाहक चतुर्थी राति जे जमाय चारि दिन स अनून खाईत छल हुनका लेल जे विशेष भोजन बनैत छल वेह भेल ” सौजन “|
सौजनक लेल कोनो भनसिया नहि बल्कि परिवार के संभ्रांत महिला जे पाक कला में निपुण होथि हुनकर चयन होईत छल | ओ महिला पवित्रता पूर्वक सनातनी भोजन – भात – दालि, भाटाअदौरी, डालना, रामरुचि, बड़, बड़ी, साग , भूजिया, तरुआ में तीलकोर अवश्य, पापड़, माछ, दही, मधूर इत्यादि ब्यंजन तैयार कय सौजनक ओरियान करैत छली | कसल थारी भातक संग कटोरी में बिबिध ब्यजनक सचार लगा गदगर आसन पर बीच में मुख्य कर्ता त जमाय रहैत छलाह मुदा अगल – बगल सगुनक भार आनय बला बडक परिजन, भाई, भतिजा, भागिन आ कन्याक पक्षक बहनोई, भाई आदि रहैत छलाह आ भोजनक शुरुआत ऊचती – मीनती गीत स होईत छल | अंत में हास्य – विनोदक लेल सार बहनोई में भोजनक फेंका – फेंकी सेहो होईत छल | एहि स एकटा लाभ ई छल जे शाकाहारी खेनीहार के सेहो उत्तम भोजन उपलब्ध भय जाईत छल किएक त एतेक, ब्यंजन रहैत छल | पारिवारिक सामजस्यता के बढाबा भेटैत छल | घरक मेहीनी बुझैत छल | किछु भोजन बर्बाद होईत छल जे एकटा बात नीक नहि लगैत छल |तथापि आनंदक पराकाष्ठा छल |
अपना ” मिथिलांचल ” में मात्र जमाय नहि बल्कि बडक जेठ भाई, बहनोई, आ बडक बाप ( समधी) के पहील आवागमन पर एहने सचारक संग ” सौजनक ” व्यवस्था होईत छल |
मुदा, आब ई विलुप्तता के कगार पर आबि ठार्ह अछि, कारण आब लोक मांस, माछ छोडि आर ब्यंजन के छुबो नहि करैत छथि जाहि कारण बनाबय बला के मनोबल घटल जाईत अछि |एकरा फेर स विलुप्तता के कगार स केन्द्र में अनबाक प्रयास करी |
जय मिथिला जय जानकी 🙏🙏
सौजन : अपनत्व आ प्रेम बढाबै के प्रयास”
बेबी झा।


text:
राम बाबु सिंह, मधेपुर। अप्रैल ९, २०१६. मैथिली जिन्दाबाद!!
“चैती दुर्गापूजा मधेपुर”
नौ दिवसीय नवरात्रिक पहिल दिन भव्य कलश शोभा यात्रा मे शाश्वत वैदिक मंत्रोच्चार एवं माँ भगवतीक जय जयकारा लगबैत करीब 451 कुमारि कन्या सहभागी भेलीह। गाजा-बाजाक संग कलश शोभा यात्रा दुर्गा स्थान सँ, राजपूत टोला, भलनी कलुआही होयत जीबछ धार पहुँचल। जीबछ धार में जल भरि कय फेर हरिपुर होयत माँ दुर्गा यज्ञ स्थान पहुँचल ई कलशक संग शोभा यात्रा।
ओतय विद्वान पण्डित लोकैन द्वारा मंत्रोच्चारण सँ माँ दुर्गा जी केर भव्य प्रतिमा केँ प्राण प्रतिष्ठा संगहि पञ्च कलश केर स्थापना कयल गेल। वैदिक मंत्रोच्चारण केर संग माँ भगवतीक पूजा आराधना विधिवत रूपेण प्रारम्भ भ गेल। शारदीय नवरात्र केर चैत्र शुक्ल प्रतिपदा में पहिल दिन माता केर प्रथम स्वरूप शैलपुत्रीक पूजा अर्चना कयल गेल।
ग्रामीण लोकनिक संग चारु कातक भक्तगण माँ शक्तिक भक्ति में लीन भेल बुझना जायत अछि। पूजाक पंडाल में श्रद्धालुगण केर भीड़ उमरि पड़ल अछि। एखन गाम-इलाका मे सगरो दिशा मे श्रद्धा भक्तिक समागम देखल जा रहल अछि।
माँ भगवती अपन असीम अनुकम्पा दुर्गापूजा समिति मधेपुर संगहि सब लोकैन पर बनेने रहथि हमर अशेष आकांक्षा अछि। जय माता जी। जय मैथिल जय मिथिला जय जय मैथिली।